Tajaan MARA: Tiada istilah guna ‘kabel’, pilih kasih

KUALA LUMPUR, 29 Safar 1443H, Rabu – Tiada istilah guna kabel, pilih kasih malah kononnya mengutamakan anak orang kenamaan (VIP) dalam mana-mana penajaan pinjaman pelajaran di bawah Majlis Amanah Rakyat (MARA) seperti didakwa sesetengah pihak, kata Pengerusi MARA, Datuk Azizah Mohd Dun.

Beliau berkata, pemberian tajaan pelajaran berkenaan adalah berdasarkan kriteria yang telah ditetapkan selama ini, terutama dari aspek kecemerlangan dalam keputusan akademik.

“Anak VIP atau daripada keluarga T20 pun, kalau tidak layak dengan kriteria kita tetapkan tetap tidak akan dapat tajaan atau pinjaman,” katanya kepada Bernama sebagai mengulas hantaran menerusi Twitter kononnya ada pelajar tajaan agensi itu yang didakwa tidak layak mendapat kemudahan tersebut, kerana terdiri daripada golongan T20 dan menggunakan ‘kabel’.

Azizah berkata, tuduhan seperti yang dilemparkan menerusi media sosial itu adalah tidak patut memandangkan MARA sejak sekian lama telah banyak menyumbang kepada pembangunan Bumiputera dalam pelbagai aspek termasuk pendidikan.

MARA menyediakan penajaan pelajaran berbentuk pinjaman boleh ubah kepada pelajar cemerlang berasaskan kelayakan akademik yang diberikan mengikut peringkat pengajian bermula dari program persediaan, ijazah sarjana pertama, pengajian sarjana hingga ke peringkat doktor falsafah (PhD).

Pinjaman boleh ubah bermaksud keseluruhan pinjaman pelajaran yang diterima boleh dipertimbangkan pengurangan bayaran balik berdasarkan prestasi akademik pelajar setelah tamat pengajian, tertakluk kepada dasar yang ditetapkan.

Azizah berkata, bagi tempoh Januari hingga 30 September lepas, daripada 50,555 pelajar tajaan MARA dalam dan luar negara, sebanyak 89 peratus atau 44,994 pelajar daripadanya merupakan golongan B40 manakala M40 pula 10 peratus atau 5,055 pelajar dan hanya satu peratus atau 506 pelajar daripada kategori T20.

Ahli Parlimen Beaufort itu berkata, MARA melalui Bahagian Penganjuran Pelajaran (BPP) menerima RM2 bilion peruntukan belanja pembangunan daripada kerajaan tahun ini khusus untuk program pinjaman pelajarannya.

Beliau berkata, jumlah tersebut adalah untuk membiayai pinjaman pelajaran bagi anggaran 60,000 pelajar, iaitu 35,000 pelajar sedia ada dan 25,000 pelajar baru di dalam dan luar negara.

“Memang banyak kita belanja untuk pendidikan sebab melalui pendidikan kita dapat membina insan berjaya, cemerlang dan dapat pulangkan semula untuk menyumbang kepada negara,” katanya. – Bernama


KKM kesan 2 lagi kluster baharu COVID-19

KUALA LUMPUR, 4 Zulhijjah 1441H, Sabtu – Kementerian Kesihatan (KKM) mengesan dua lagi kluster baharu hari ini iaitu, Kluster Bukit Tiram di Johor dan Kluster Syarikat Pembinaan di Kuching.

Ketua Pengarah Kesihatan Datuk Dr Noor Hisham Abdullah berkata, kluster Bukit Tiram dikenal pasti setelah dua kakitangan pusat keagamaan di Taman Bukit Tiram, Johor, dilaporkan positif.

“Kedua-duanya adalah bukan warganegara, yang menetap di Malaysia. Kedua-dua kes positif (iaitu kes ke-8868 dan kes ke-8869), telah mula mengalami gejala pada 15 Julai, namun tidak mendapatkan rawatan segera di mana-mana fasiliti kesihatan.

“Kemudiannya mereka telah membuat saringan COVID-19 dan dikesan positif pada 24 Julai,” menurutnya dalam kenyataan hari ini dan sehingga kini, KKM kenal pasti 10 orang kontak rapat daripada dua kes positif itu yang telah disaring dan masih lagi menunggu keputusan.

Sementara itu, Dr Noor Hisham berkata, Kluster Syarikat Pembinaan Kuching pula membabitkan kes positif pertama warganegara yang dikesan pada 11 Julai (iaitu kes ke-8715).

Beliau berkata, melalui siasatan yang dijalankan sebanyak 55 kontak rapat dikenal pasti, yang mana ia terdiri daripada lima rakan serumah dan 50 rakan sekerja.

“Kesemua kontak ini telah disaring dan didapati negatif COVID-19. Kluster ini dikenal pasti apabila satu kes positif (iaitu kes ke 8881), dikesan daripada saringan ulangan kontak-kontak rapat kes ke-8715,” katanya.

“Bagaimanapun, kedua-dua kes ini masih dalam siasatan dan akitiviti pengesanan kontak rapat secara aktif diteruskan. Punca jangkitan kluster masih di dalam siasatan,” tambahnya. – Bernama


Rakyat perlu ada jati diri kuat pertahan kedaulatan negara

BANGI, 24 Muharram 1442H, Sabtu – Rakyat Malaysia perlu mempunyai jati diri yang kuat untuk mempertahankan kedaulatan negara dari dicabul dan dikuasai pihak asing.

Yang Dipertua Ikatan Muslimin Malaysia (ISMA) Iskandar Puteri, Dr Omar Abdul Aziz berkata, sempena Hari Kebangsaan dan Hari Malaysia 2020, beliau mengajak seluruh rakyat untuk menghayati kisah tokoh-tokoh negara yang telah memperjuangkan kemerdekaan negara ini.

“Penting untuk kita mengenang kembali kisah perjuangan serta sumbangan tokoh pejuang kemerdekaan, ulama-ulama yang memimpin masyarakat dan juga tokoh yang membangunkan negara.

“Lipatan sejarah telah membuktikan bahawa keimanan dan pegangan agama yang kuat memperkukuhkan jati diri pejuang untuk terus mempertahankan tanah air kita,” katanya menerusi video yang disiarkan di Facebook.

Beliau berharap dengan dengan penghayatan kisah-kisah tokoh pejuang negara, rakyat dapat mencekalkan keazaman untuk berjuang demi negara.

“Jangan pernah putus asa, tabah dalam terus mempertahankan kedaulatan Malaysia. Selamat Hari Kebangsaan, selamat Hari Malaysia. Malaysia prihatin,” katanya.


Turkiye bina 30,000 rumah baharu untuk mangsa gempa bumi

ANKARA, 27 Rejab 1444H, Sabtu – Turkiye akan memulakan pembinaan rumah secara besar-besaran kepada mangsa gempa bumi, menurut Menteri Alam Sekitar, Perbandaran dan Perubahan Iklim, Murat Kurum.

Murut berkata, kawasan penempatan baharu juga telah dikenal pasti di semua wilayah yang dilanda gempa bumi.

Katanya, pembinaan projek membabitkan 30,000 rumah itu akan dimulakan bulan depan.

“Kawasan pembinaan baharu tersebut telah dikenal pasti di wilayah yang dilanda gempa pada 6 Februari lalu dan menyebabkan lebih 41,000 penduduk terkorban.

“Bangunan baharu itu juga tidak akan tinggi melebihi tiga atau empat tingkat dan akan direka mengikut budaya, tradisional dan adat tempatan,” katanya.

Pada masa sama, Murut menjelaskan, Turkiye kini sedang meneruskan penilaian kerosakan harta benda kesan daripada gempa bumi dahsyat yang disifatkan sebagai ‘bencana abad’ ini.

Katanya, kira-kira 7,328 pakar akan terlibat dalam penilaian kerosakan dan kira-kira tiga juta pangsapuri di 684,000 bangunan telah dinilai setakat ini.

“Sebanyak 345,000 pangsapuri di 90,609 bangunan sama ada yang musnah sepenuhnya atau mengalami kerosakan teruk memerlukan perobohan segera,” katanya. – Agensi


Tindakan tegas jika benar perlekeh kerabat diraja

JOHOR BAHRU, 24 Jamadilakhir 1442H, Sabtu – Polis akan mengambil tindakan tegas terhadap pemilik sebuah akaun Facebook jika benar individu itu memuat naik kenyataan memperlekeh kerabat diraja.

Ketua Polis Johor Datuk Ayob Khan Mydin Pitchay berkata setakat ini pihaknya sedang menyiasat perkara itu susulan empat laporan polis yang diterima sebelum ini.

“Institusi diraja ini merupakan tiang seri kepada Perlembagaan dan Rukun Negara kita, jangan ada usaha untuk meruntuhkan dan mencemarkannya… itu pasti akan diambil tindakan,” katanya pada sidang media di sini hari ini, sebagai mengulas laporan mengenai akaun Facebook ‘Faruq Sungib’ memuat naik kenyataan berbentuk provokasi berhubung kerabat ‘J’, dipercayai merujuk kepada kerabat diraja Johor.

Mengulas lanjut, Ayob Khan berkata pemilik akaun media sosial berkenaan dikenal pasti sebagai lelaki tempatan berusia 25 tahun dan menetap di Batu Pahat.

Kes disiasat menurut Seksyen 504 Kanun Keseksaan dan Seksyen 233 Akta Komunikasi dan Multimedia 1998. – Bernama


Harga minyak masak botol dijangka turun dalam masa terdekat

KUALA LUMPUR, 20 Zulhijjah 1443H, Rabu – Harga minyak masak botol dijangka akan turun dalam masa terdekat selari dengan penurunan harga minyak masak mentah dari RM7,000 per tan metrik kepada RM3,600 per metrik tan minggu ini.

Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi berkata dalam pada itu, strategi dalam menangani inflasi dan kos sara hidup yang dilaksanakan dengan bekerjasama erat bersama Pasukan Khas Jihad Menangani Inflasi juga telah menampakkan hasil terutamanya berkaitan isu ayam dan telur.

“Strategi lima serampang yang kita laksanakan adalah kawalan harga barang keperluan asas menerusi subsidi bersasar; libat urus berterusan bersama pemain industri bagi menstabilkan harga dan peningkatan penguatkuasaan melalui kolaborasi dengan semua agensi penguatkuasaan untuk mengurangkan ketirisan terutama barang bersubsidi.

“Selain itu, strategi lain adalah dengan memperluaskan Program Jualan Keluarga Malaysia (PJKM) meliputi 613 kawasan Dewan Undangan Negeri dalam usaha mengurangkan bebanan kos sara hidup rakyat melalui tawaran barangan asas yang murah sehingga 20 peratus berbanding harga di pasaran setempat,” katanya.

Strategi terakhir termasuk advokasi perubahan kecil terhadap gaya hidup pengguna untuk mempengaruhi permintaan dan seterusnya harga barangan di pasaran tempatan, katanya kepada pemberita selepas perhimpunan bulanan kementerian itu hari ini.

Nanta berkata KPDNHEP akan meneruskan strategi lima serampang ini dalam menangani inflasi dan kos sara hidup yang sedang dihadapi negara dan rakyat ketika ini.

“Melalui sesi libat urus dengan pemain industri bersama kementerian lain termasuk Pasukan Khas Jihad Menangani Inflasi juga kami sudah bincang, memang sesi libat urus ini kami yakin akan beri kesan penurunan pada harga minyak masak dan barangan keperluan lain,” katanya.

Dalam pada itu, Nanta berkata sehingga kini jualan Perdagangan Borong dan Runcit Malaysia telah mencatatkan rekod baharu pada Mei 2022 dengan pertumbuhan 19.9 peratus tahun ke tahun berjumlah RM129.8 bilion seperti diumumkan Jabatan Perangkaan Malaysia.

“Sehubungan itu, KPDNHEP telah menilai semula semua inisiatif dan program kementerian berimpak tinggi agar pemulihan ekonomi negara menerusi perdagangan dalam negeri dan pendayaupayaan pengguna terus berjalan seperti dirancang,” katanya.

Terdahulu, Nanta dalam ucapannya berkata insentif pengurangan kompaun menerusi Akta Syarikat 1965 (Akta 125) yang dilaksanakan bagi tempoh bermula 1 Mac 2022 hingga 30 Jun 2022 akan dilanjutkan untuk empat bulan lagi.

“Menyelami kesukaran komuniti perniagaan yang rata-rata masih bergelut untuk kembali bangkit daripada kesan pandemik COVID-19, SSM mengambil langkah melanjutkan insentif ini untuk empat bulan lagi berkuat kuasa mulai 1 Julai 2022 hingga 31 Okt 2022.

“Bersandarkan insentif ini, syarikat dan pengarah syarikat layak mendapat pengurangan 90 peratus daripada nilai asal kompaun yang ditawarkan mengikut Akta 125. Mengikut rekod semasa, sebanyak 1,578 syarikat menikmati pengurangan kompaun sejak inisiatif ini diperkenalkan,” katanya. – Bernama


ADUN DAP tiada sifat kemanusiaan sanggup kata PM ‘bodoh’ cuba bela Palestin?

BANGI, 7 Syawal 1442H, Rabu – Barisan Jemaah Islamiah Se-Malaysia (BERJASA) menempelak tindakan Ahli Dewan Undangan Negeri (ADUN) Bandar Baru Klang, Datuk Teng Chang Khim selepas memberi komen negatif berhubung pendirian tegas Malaysia terhadap kezaliman yang dilakukan rejim Zionis Israel ke atas Palestin.

Sabtu lalu, Chang Khim yang juga Pengerusi Jawatankuasa Tetap Pelaburan, Perindustrian dan Perdagangan, Industri Kecil dan Sederhana (IKS) Selangor didakwa memuat naik komen di Facebook yang mengkritik Perutusan Khas Mengenai Palestin oleh Perdana Menteri, Tan Sri Muhyiddin Yassin.

Dalam hantaran Facebook beliau, ADUN DAP itu menyifatkan kenyataan Perdana Menteri yang disampaikan melalui perutusan khas hanya sekadar mahu mengalih perhatian rakyat.

Walhal katanya, Muhyiddin sepatutnya mengutamakan nyawa rakyat Malaysia yang terancam akibat COVID-19.

“Jangan mengalih perhatian rakyat daripada fokus. Jaga nyawa rakyat Malaysia yang terancam kerana COVID-19 dahulu. Bodoh!” tulisnya sebelum hantaran tersebut dipadamkan.

Membidas kenyataan itu Presiden BERJASA, Ustaz Zamani Ibrahim secara sinis berkata pimpinan DAP bertindak tidak matang kerana menuduh Perdana Menteri Malaysia bodoh.

“Apakah pemimpin DAP tersebut tidak ada sifat kemanusiaan sehingga sanggup mengatakan YAB Perdana Menteri sebagai bodoh.

“Apakah pemimpin DAP tersebut menyokong tindakan kezaliman Israel dan seronok melihat rakyat Gaza khususnya dibunuh dan dizalimi.

“Kalau betul telahan ini bermakna tidak hairanlah bahawa DAP sering kali senyap tidak memberi apa-apa teguran apabila terdapat non muslim menghina institusi agama di negara ini,” katanya ketika dihubungi Ismaweb.net.

Berkaitan keprihatinan Perdana Menteri kepada rakyat, Ustaz Zamani meminta DAP tidak butakan mata dan tumpulkan akal fikiran sehingga tidak nampak terlalu banyak bantuan yang telah diumumkan oleh Muhyiddin ketika negara dan rakyat sedang dilanda dengan pandemik COVID-19.

Bahkan katanya, semua bantuan tersebut adalah untuk rakyat Malaysia seluruhnya tanpa memilih bangsa atau agama.

“Saya bimbang, kemungkinan pemimpin DAP terasa mereka sama seperti pendatang rejim Zionis Yahudi. Asalnya hanya sebagai pendatang tetapi setelah ada kekuatan, maka mereka ingin menjadi tuan tanah di bumi Palestin.

“Kalau benar, patutlah pemimpin DAP tidak bersuara dan membantah dalam isu penceroboh tanah di negara ini untuk projek ladang durian Musang King, sebaliknya memberikan sokongan supaya kerajaan memberikan hak milik kepada semua penceroboh tanah tersebut,” katanya.

Lantaran itu, Presiden BERJASA menggesa rakyat menyingkirkan pemimpin DAP pada Pilihan Raya Umum ke-15 (PRU15) kelak.

“Mana-mana parti yang bekerjasama dengan DAP sekarang ini hendaklah membuat penilaian semula dasar kerjasama tersebut, apakah ianya selari dengan siasah syariah atau tidak,” sarannya.


MIC rakus bercakap pasal kerusi ketika COVID-19 menekan rakyat

Oleh Ainul Illia Meor Suzurudin

BANGI, 16 Zulhijjah 1442H, Isnin – Tatkala rakyat semakin tertekan dengan lonjakan kes COVID-19, MIC masih sempat mengutarakan mengenai keinginan memiliki kerusi Parlimen dan Dewan Undangan Negeri (DUN) pada Pilhan Raya Umum ke-15 (PRU15).

Semalam, Naib Presiden MIC, Datuk C. Sivarrajh mendakwa pihaknya yakin kepimpinan Barisan Nasional (BN) akan memberikan parti itu peluang untuk bertanding di sembilan kerusi Parlimen dan 18 kerusi DUN pada PRU15.

Malah, Sivarrajh turut yakin MIC berpeluang diberikan beberapa lagi kerusi tambahan yang didakwanya berpotensi menang berdasarkan tahap sokongan dan demografi penduduk di kawasan terbabit.

Kesal dengan kenyataan itu, Presiden Barisan Jemaah Islamiah Se-Malaysia (BERJASA), Ustaz Zamani Ibrahim berkata, MIC sepatutnya menjiwai keresahan dan kerisauan rakyat ketika ini.

Namun malang sekali, dakwanya, dalam suasana tertekan ini, Naib Presiden MIC masih bersikap tamak dan rakus.

“Apakah memang MIC adalah sebuah parti yang rakus dan tidak peduli nasib serta kesusahan rakyat? BERJASA berpandangan MIC mesti mempunyai minda dan hati yang cerah.

“Bercakap soal kerusi sedangkan rakyat sangat tertekan, ini adalah perangai pimpinan parti tersebut yang tamak dan rakus.

“Kalau pun tidak mampu membantu rakyat yang pelbagai kaum, bantu kaum India pun sudah cukup,” katanya ketika dihubungi Ismaweb.net, hari ini.

Sehubungan itu, Ustaz Zamani menegaskan, pihaknya menyeru rakyat supaya tidak memberikan undi kepada pemimpin tamak dan rakus sedemikian pada PRU15 akan datang.

“Mereka hanya memikirkan kepentingan kerusi parti berbanding nasib rakyat. Kawasan yang majoriti Melayu hendaklah dicalonkan calon muslim berwibawa,” tegasnya.

Beliau berkata, MIC perlu mencari kawasan yang majoritinya kaum India sekiranya ingin bertanding pada PRU15 nanti.

“Jika sekiranya tiada satu kawasan pun yang majoriti kaum India, maka cukuplah pemimpin MIC membantu sahaja calon daripada komponen parti lain dan selepas itu berbincanglah supaya presiden parti tersebut dilantik sebagai senator,” katanya lagi.


Dua gempa bumi gegar Afghanistan

KABUL, 9 Safar 1444H, Selasa – Dua gempa bumi menggegarkan Afghanistan pada Selasa dengan satu daripadanya mengorbankan kira-kira enam orang di timur laut negara berkenaan.

Jurucakap Kementerian Bencana, Mohammad Nassim Haqqani mengesahkan, gegaran awal pagi di wilayah Kunar timur laut itu turut mencederakan sembilan orang.

Kajian Geologi Amerika Syarikat merekodkan gempa bumi bermagnitud 4.3 di kawasan itu.

Juga pada pagi Selasa, agensi pemantau seismik Eropah merekodkan satu lagi gempa bumi bermagnitud 4.8, jauh ke utara.

Haqqani berkata, belum ada maklumat mengenai kematian atau kerosakan di utara Badakhshan dan kawasan itu berkemungkinan terjejas akibat gempa kedua.

Afghanistan dilanda bencana alam tahun ini, termasuk kemarau dan gempa bumi yang mengorbankan lebih 1,000 orang pada Jun di timur negara itu. – Agensi


Polis tahan lelaki dipercayai pukul anak tiri

IPOH, 26 Safar 1444H, Khamis – Polis menahan seorang lelaki yang dipercayai memukul anak tirinya, selepas remaja perempuan berumur 19 tahun yang dirujuk ke Hospital Taiping akibat cedera itu membuat laporan berhubung kejadian, tiga hari lepas.

Ketua Polis Daerah Kerian Supt Mazuki Mat berkata kejadian di Parit Buntar malam Sabtu lepas itu dipercayai bermula dengan pertengkaran mulut antara remaja itu dan ibu kandungnya, sebelum suspek masuk campur dan bertindak menampar pipi sebelah kiri, menendang bahagian belakang badan dan memijak kepala remaja berkenaan.

Beliau berkata susulan kejadian, remaja itu dibawa ke Hospital Parit Buntar sebelum dirujuk pula ke Hospital Taiping ekoran mengalami bengkak serta lebam di beberapa bahagian pada badan, dan suspek kemudiannya hadir menyerah diri pada hari Ahad sebelum dibebaskan dengan jaminan polis pada keesokkan harinya.

“Siasatan masih dijalankan di bawah Seksyen 323 Kanun Keseksaan akibat mendatangkan kecederaan dan Seksyen 18A Akta Keganasan Rumah Tangga,” tambahnya,” katanya ketika dihubungi Bernama. – Bernama


Perang poster, bendera kurang menyengat di PRK DUN Slim

TANJUNG MALIM, 3 Muharram 1442H, Sabtu – Bila sebut kempen pilihan raya, ramai pasti membayangkan perang poster dan bendera yang cukup meriah menghiasi kawasan sekeliling.

Namun, suasana pada Pilihan Raya Kecil (PRK) Dewan Undangan Negeri (DUN) Slim kelihatan agak ‘suam-suam kuku’ walaupun kempen sudah masuk hari kelapan hari ini.

Pesta poster dan bendera dilihat kurang menyengat sama ada di pihak Barisan Nasional (BN) yang diwakili calon Mohd Zaidi Aziz mahupun dua lagi calon bebas iaitu peguam Amir Khusyairi Mohamad Tanusi dan bekas guru S.Santharasekaran.

Ketiga-tiga calon dilihat lebih cenderung mengadakan ceramah dalam skala kecil, tinjuan mesra dan ziarah kasih dari satu kawasan ke kawasan lain di samping memanfaatkan teknologi menerusi media sosial seperti Facebook, Instagram serta aplikasi WhatsApp.

Pendekatan itu juga sebagai menyahut saranan Suruhanjaya Pilihan Raya (SPR) supaya semua pihak bertanding dapat mematuhi prosedur operasi standard (SOP) ditetapkan bagi mengekang penularan wabak COVID-19.

Timbalan Pengarah Institut Kajian Etnik (KITA) Universiti Kebangsaan Malaysia (UKM) Prof Madya Dr Kartini Aboo Talib, menyifatkan perang poster dan bendera sebagai sesuatu yang agak ketinggalan zaman kerana kedua-dua material itu kini boleh ditonjolkan secara digital dengan lebih hebat.

“Tanpa perang poster, kesedaran tetap ada bahawa kempen sedang berjalan, pengundian akan berlaku, gambaran mungkin kurang meriah tapi meriah dalam bentuk digital dan ini kita kena terima selari dengan kebiasaan baharu,” katanya kepada Bernama.

Berdasarkan pemerhatian, pemasangan bendera serta poster kebanyakannya tertumpu di kawasan pekan Slim River, Felda Besout dan Trolak dengan didominasi BN.

Manakala bahan kempen Amir Khusyairi yang menggunakan simbol pokok agak kurang, sementara tiada poster dan bendera di pihak Santharasekaran yang menggunakan simbol buku.

Santharasekaran ketika ditemui media mengakui tidak menaikkan bendera atau poster kerana menumpukan terhadap kempen digital selain mahu mengelak pembaziran.

Dari segi gerak kerja kempen, Mohd Zaidi lebih rancak dengan dibantu kepimpinan tertinggi BN dan UMNO termasuk barisan jemaah menteri.

Antara yang turun padang ialah Menteri Kanan (Kluster Keselamatan) Datuk Seri Ismail Sabri Yaakob; Presiden MCA Datuk Seri Dr Wee Ka Siong, Menteri Pengajian Tinggi yang juga Ketua Wanita UMNO Datuk Dr Noraini Ahmad selain Timbalan Presiden UMNO Datuk Mohamad Hasan.

Kempen Amir Khusyairi pula dibantu beberapa penyokong bekas Perdana Menteri Tun Dr Mahathir Mohamad misalnya Datuk Seri Mukhriz Mahathir, Dr Maszlee Malik dan Syed Saddiq Syed Abdul Rahman selain pemimpin PH termasuk Naib Presiden Amanah Dr Mujahid Yusof.

Santharasekaran pula hanya bergerak dalam skala kecil melibatkan bantuan daripada rakan-rakannya.

Kerusi DUN Slim kosong selepas penyandang selama empat penggal daripada Barisan Nasional (BN) Datuk Mohd Khusairi Abdul Talib meninggal dunia akibat serangan jantung pada 15 Julai.

SPR menetapkan Selasa depan sebagai hari pengundian awal membabitkan 277 pengundi terdiri daripada polis dan pasangan, manakala 22,815 lagi pengundi biasa akan menunaikan tanggungjawab pada 29 Ogos.

Kawasan DUN Slim yang berkeluasan 510 kilometer persegi mempunyai 13 Pusat Daerah Mengundi (PDM). – Bernama


Lebih 18,000 tandatangan bantah pembinaan SJKC di Kinrara

BANGI, 21 Ramadan 1442H, Isnin – Lebih 18,000 telah menurunkan tandatangan menyokong petisyen dalam talian bertajuk ‘Bantahan Cadangan Pembinaan Sekolah Jenis Kebangsaan Cina (SJKC) Too Joon Hing di Bandar Kinrara Puchong Selangor’.

Setakat jam 9.30 malam ini, petisyen yang dilancarkan di platform change.org oleh Persatuan Penduduk Bandar Kinrara (BK) itu berjaya mengumpul 18,030 tandatangan.

Dalam petisyen itu, Pengerusi Persatuan Penduduk BK5B Bandar Kinrara, Puchong Selangor, Mohamed Harun Mohamad Sidik menggesa menggesa Menteri Besar Selangor, Kementerian Pendidikan (KPM), pejabat pendidikan daerah atau negeri, Majlis Bandaraya Subang Jaya (MBSJ) serta Ahli Dewan Undangan (ADUN) Kinrara supaya berbincang mencari jalan penyelesaian terbaik mengenai isu pencerobohan tanah serta bantahan terhadap pembinaan SJKC Too Joon Hing.

Selain itu, Mohamed Harun turut mencadangkan kerajaan dalam beberapa perkara termasuk membina sebuah sekolah kebangsaan di penempatan BK5B sama seperti perancangan asal.

Katanya, perkara itu penting demi kebaikan semua kaum di Bandar Kinrara dan kawasan-kawasan berdekatan.

“Memperbanyakkan pembinaan sekolah kebangsaan di seluruh negara ini supaya menjadi sandaran dan aspirasi semua rakyat dalam mencapai keharmonian dan integrasi nasional dengan lebih meluas sejak dari peringkat awal pendidikan anak-anak bangsa.

“Mewujudkan silibus tiga bahasa ibunda iaitu Bahasa Melayu, Mandarin dan Tamil di sekolah kebangsaan bagi tujuan menghormati dan sekali gus memperkasakan anak-anak Malaysia dengan kemahiran bertutur dan memahami tiga bahasa utama ini sebagai persediaan karier yang semakin mencabar kini.

“Mengesyorkan ke arah satu jenis sekolah kebangsaan seperti negara-negara luar sebagai jangka masa panjang keharmonian integrasi nasional di Malaysia,” katanya.


Kerajaan tidak nasihat Agong lanjut darurat: Takiyuddin

KUALA LUMPUR, 16 Zulhijjah 1442H, Isnin – Kerajaan memutuskan tidak akan menasihati Yang di-Pertuan Agong untuk mengisytiharkan pelanjutan darurat, yang dijadual tamat pada 1 Ogos ini, Dewan Rakyat diberitahu hari ini.

Menteri di Jabatan Perdana Menteri (Parlimen dan Undang-Undang) Datuk Seri Takiyuddin Hassan berkata kerajaan juga memutuskan untuk membatalkan ordinan-ordinan yang dibuat semasa Proklamasi Darurat berkuat kuasa.

“Saya ingin sahkan hari ini, dan saya tertakluk (pada peraturan) kalau saya bercakap tidak benar, bahawa kerajaan Persekutuaan memutuskan untuk tidak akan menasihatkan Yang di-Pertuan Agong untuk mengisytiharkan Proklamasi Darurat yang baharu apabila (ia) tamat pada 1 Ogos nanti.

“Kerajaan juga telah buat keputusan berdasarkan Perkara 150 (3) Perlembangaan Persekutuan untuk membatalkan ordinan-ordinan darurat yang telah dibuat semasa proklamasi darurat, maka isu ungkai atau annulment tidak lagi relevan… enam ordinan direvoke (batal) berkuat kuasa 21 Julai 2021,” katanya tanpa menyatakan enam ordinan terlibat.

Beliau berkata demikian menjawab persoalan yang dibangkitkan Ketua Pembangkang Datuk Seri Anwar Ibrahim (PH-Port Dickson) mengenai hala tuju mesyuarat khas Dewan Rakyat yang berlangsung hari ini. – Bernama


P.Pinang kenal pasti 281 kawasan mudah banjir

GEORGE TOWN, 18 Safar 1444H, Khamis – Jabatan Bomba dan Penyelamat Malaysia (JBPM) Pulau Pinang telah mengenal pasti 281 lokasi kawasan mudah dilanda banjir di lima daerah di negeri itu, kata Pengarahnya Saadon Mokhtar.

Beliau berkata ketika ini pasukan JBPM Pulau Pinang telah bersiap sedia bagi menghadapi monsun timur laut dan ramalan Jabatan Meteorologi Malaysia (MetMalaysia), mengenai banjir besar yang dijangka melanda beberapa negeri Semenanjung pada November ini.

“Berdasarkan maklumat, kami telah kenal pasti 281 lokasi kemungkinan berlaku banjir di Pulau Pinang iaitu 86 lokasi di daerah Seberang Perai Tengah, Seberang Perai Utara (56), Seberang Perai Selatan (49), Timur Laut (55) dan Barat Daya (45).

“Seramai 1,701 pegawai dan anggota di 20 balai seluruh negeri termasuk pasukan bomba sukarela, berada dalam keadaan siap sedia bagi menghadapi monsun ini dan persedian kami kali ini adalah lebih baik berbanding monsun timur laut tahun lepas,” katanya dalam kenyataan hari ini.

Media melaporkan MetMalaysia meramalkan negara akan mengalami hujan lebat berterusan mulai pertengahan November ini yang membawa kepada banjir besar pada penghujung bulan berkenaan.

Cuaca yang dialami dijangka memberi impak lebih signifikan kerana Monsun Timur Laut yang aktif pada tempoh itu, dengan risiko berlaku hujan lebat berterusan serta banjir berskala besar.

Mengulas lanjut, Saadon berkata JBPM negeri juga telah mula mempersiapkan anggota dengan mengadakan latihan pengukuhan pasukan khas iaitu pasukan pelbagai skill atau must team, latihan pengukuhan pasukan operasi taktikal khas and pasukan menyelamat rescue team of Malaysia atau pasukan Storm.

“Latihan bermula dari 12 Sept hingga esok untuk kedua-dua latihan tersebut dan kami juga akan mengadakan latihan pengukuhan bagi pasukan penyelamat di air pada 19 Sept hingga 23 Sept depan bagi memastikan semua anggota bomba kita lengkap dengan kemahiran menyelamat,” katanya.

Beliau berkata pihaknya juga telah menyediakan keperluan aset melibatkan 24 buah kenderaan marin iaitu bot aluminium dan 55 buah kenderaan pelbagai fungsi antaranya kenderaan penarik, pengangkutan logistik serta kenderaan untuk pemindahan mangsa.

“Kami juga akan membuat latihan pengendalian bot secara menyeluruh, melibatkan 20 balai pada 29 Sept nanti latihan ini adalah persediaan dan persiapan yang telah kami buat, untuk hadapi apa-apa kemungkinan berlaku pada monsun akan datang,” katanya.

Dalam pada itu, katanya Pulau Pinang juga menjadi negeri yang dipilih menjadi pusat pengurusan Pangkalan Hadapan Wilayah (RFB) Wilayah Utara bagi berdepan monsun timur laut tahun ini dan ia berupaya mengukuhkan serta memanfaatkan kekuatan anggota di wilayah Utara pada tahap optimum, di mana anggota dari negeri yang tidak terjejas akan digerakkan ke negeri terjejas banjir.

“RFB Wilayah Utara yang berpusat di Balai Bomba Penyelamat (BBP) Perda berfungsi sebagai penempatan anggota dan logistik mengikut negeri, yang melibatkan Pulau Pinang, Kedah, Perak dan Perlis,” katanya. – Bernama


Jangan ambil tindakan terhadap pendakwah hanya kerana berlainan politik

BANGI, 3 Jamadilakhir 1444H, Selasa – Pengerusi Perikatan Nasional (PN), Tan Sri Muhyiddin Yasin berharap pihak berwajib tidak mengambil tindakan terhadap pendakwah dan ahli jawatankuasa (AJK) masjid hanya kerana berlainan fahaman politik.

Beliau menegaskan, pihak berwajib – yang mentadbir urusan agama Islam – tidak seharusnya mengekang penyebaran dan pengajaran Islam berdasarkan pegangan Ahli Sunnah Wal Jemaah secara ketat sehingga menafikan mereka menimba ilmu di tempat perhimpunan.

Demikian juga pengurusan masjid yang memilih AJK secara demokratik oleh ahli kariah tidak harus dipolitikkan dengan menafikan jemaah Islam menguruskan masjid mereka sendiri.

“Saya membaca berita berkenaan beberapa orang pendakwah terkenal yang dilarang memberi ceramah di masjid dan juga di televisyen. Ada juga yang video TikTok ceramah mereka disekat.

“Saya juga melihat video yang viral berkenaan AJK beberapa masjid di Pulau Pinang yang meletak jawatan kerana mendakwa terdapat campur tangan daripada kerajaan negeri berkenaan kedudukan mereka yang dipilih oleh ahli-ahli kariah,” katanya dalam kenyataan di Facebook beliau, malam tadi.

Ahli Parlimen Pagoh itu berkata, beliau mengetahui ramai pihak berpengaruh termasuk pendakwah bebas dan artis terkenal yang memberikan sokongan terbuka kepada PN pada Pilihan Raya Umum ke-15 (PRU15) yang lalu.

“Ada pihak yang menyatakan sokongan terbuka kepada parti lain termasuk Pakatan Harapan (PH) dan Barisan Nasional (BN). Ini adalah hak mereka dalam sebuah negara demokrasi.

“Selepas PRU selesai, seeloknya tiada sebarang tindakan diambil ke atas mana-mana pihak yang menyatakan sokongan terbuka kepada mana-mana parti politik.

“Barulah boleh dikatakan pilihan raya di negara kita dijalankan secara bebas, adil dan kompetitif,” katanya.


Mesir jadi orang tengah hentikan serangan ganas di Gaza

KAHERAH, 20 Syawal 1444H, Khamis – Mesir memulakan langkah sebagai ‘orang tengah’ untuk menamatkan pertempuran rentas sempadan selama dua hari di Semenanjung Gaza, yang menyaksikan serangan pengganas Israel terhadap kumpulan Jihad Islam dan pejuang Palestin di wilayah itu.

Pusingan kedua pertempuran rentas sempadan berlaku selepas Israel melancarkan serangan pada Selasa, sehingga mengorbankan 12 orang termasuk tiga komander Jihad Islam.

Susulan perkembangan itu, Kaherah mengambil inisiatif menjadi pengantara untuk melaksanakan gencatan senjata, kata jurucakap Jihad Islam, Dawoud Shehab.

Menteri Luar Israel, Eli Cohen berkata, pihaknya sedang meneliti cadangan Mesir itu.

Difahamkan, lebih 300 roket dilancarkan dengan 66 daripadanya dipintas di Gaza, kata jurucakap tentera.

Tentera mendakwa, serangan itu hanya ditujukan kepada sasaran yang dikaitkan dengan kumpulan Jihad Islam – pertubuhan berpangkalan di Iran dan Gaza yang semakin aktif di Tebing Barat sejak setahun lalu.

Setakat ini, 21 kematian dilaporkan membabitkan lima wanita dan lima kanak-kanak Palestin, selain tiga komander kanan Jihad Islam serta empat lelaki sejak siri serangan tercetus pada Selasa.

Antara mangsa korban terbaharu pada Rabu adalah seorang kanak-kanak perempuan berusia 10 tahun, namun keadaan kematiannya tidak dijelaskan.-  Agensi

Berita berkaitan;


PN percaya pelantikan Ismail Sabri dapat henti kemelut politik

BANGI, 12 Muharram 1443H, Sabtu – Perikatan Nasional (PN) percaya bahawa pelantikan Perdana Menteri, Datuk Seri Ismail Sabri Yaakob dapat menghentikan kemelut politik sebelum ini.

Setiausaha Agung PN, Datuk Seri Hamzah Zainuddin berkata, pelantikan itu juga dapat menyatupadukan semua pihak untuk kembali fokus kepada agenda membela kebajikan rakyat terutamanya dalam pembentukan sebuah kerajaan yang stabil.

Sehubungan itu, beliau berkata, semua Ahli Parlimen PN dari Parti Pribumi Bersatu Malaysia (Bersatu), PAS dan STAR berdiri teguh bersama Ismail Sabri serta yakin pelantikannya dapat memastikan kesinambungan dasar, perancangan dan iltizam kerajaan PN terutamanya memulihkan negara daripada impak COVID-19 dengan segera.

“PN menjunjung kasih atas perkenan KDYMM Seri Paduka Baginda Yang di-Pertuan Agong untuk melantik Datuk Seri Ismail Sabri Yaakob, Ahli Parlimen Bera sebagai Perdana Menteri ke-9 seperti yang diperuntukkan di bawah Perkara 40(2)(a) dan Perkara 43(2)(a) Perlembagaan Persekutuan,” katanya dalam kenyataan, hari ini.

Pada masa sama, PN turut merakamkan penghargaan dan terima kasih kepada bekas Perdana Menteri, Tan Sri Muhyiddin Yassin yang telah mengetuai tampuk pemerintahan negara dengan amanah, cekal dan istiqomah.

“Semua program bantuan rakyat, pakej rangsangan ekonomi termasuk perbelanjaan pengurusan COVID-19 yang diluluskan oleh YB Tan Sri Muhyiddin Yassin merupakan bukti keprihatinan beliau yang akan selamanya tercatat dalam sejarah negara,” katanya.

Semalam, Malaysia secara rasmi mengumumkan pelantikan Ismail Sabri sebagai Perdana Menteri ke-9, menggantikan Muhyiddin yang meletakkan jawatan pada Isnin.


Serangan siber boleh berlaku di sektor kerajaan jika wujud kelompongan

BANGI, 29 Jamadilakhir 1442H, Khamis – Kelompongan sistem pertahanan siber hanya akan membuka jalan mudah buat penggodam melakukan serangan pada bila-bila masa dan di mana-mana jua.

Ketua Pegawai Eksekutif (CEO) CyberSecurity Malaysia, Datuk Dr Amirudin Abdul Wahab berkata, serangan itu boleh dilakukan tidak kira dalam sektor kerajaan atau swasta mahupun individu sendiri.

“Jika tidak diperkukuhkan keselamatan siber, maka kelompongan itu akan diambil peluang oleh penggodam untuk mengeksploitasi.

“Seterusnya faktor kelalaian manusia, seperti kata laluan yang terlalu mudah diceroboh dan tindakan mengklik pautan yang tidak diketahui sumbernya,” katanya.

Beliau berkata demikian dalam temu bual Forum YB bertajuk: Adakah Ancaman Godam Siber Mampu Dikekang di TV Pertiwi, malam ini.

Mengulas lanjut, Amirudin berkata, setiap pihak perlu memainkan tanggungjawab untuk melindungi sistem siber masing-masing bagi mengekang serangan berlaku dan memudahkan penggodam dikesan.

“Semua pihak, setiap daripada kita bila kita nak jejak penggodam kita perlu bahan bukti teknikal. Contoh jika sistem dalam syarikat tidak kumpul bahan bukti tertentu bagaimana kita nak jejak penggodam. Penggodam profesional pula sudah tentu arif tentang jejak digital yang ditinggalkan.

“Jadi mereka guna kaedah sofisticated. Mereka melakukan penyamaran IP (IP Scoofing) atau ‘server proxy’ menyebabkan kita susah menjejak,” katanya.

Justeru, beliau berkata, dalam konteks memperkukuhkan keselamatan siber, tidak ada teknologi yang boleh 100 peratus menghalangnya.

“Pun begitu, kita boleh mengambil langkah berjaga-jaga atau mengurangkan risiko digodam dengan mengambil langkah proaktif dan preventif,” katanya.

Januari lalu, kumpulan penggodam Anonymous Malaysia yang menggelar diri mereka Cyberpunk Team mendakwa sudah menggodam beberapa laman web milik kerajaan.

Menerusi akaun Facebook kumpulan berkenaan, ia mendakwa, laman web yang terlibat ialah laman milik kerajaan negeri Sabah, Perak, Jabatan Kastam Diraja Malaysia, Lembaga Pembangunan Industri Pembinaan Malaysia (CIDB) dan Majlis Perbandaran Selayang.

Dakwanya, punca mereka menggodam disebabkan penyedia perkhidmatan kerajaan dan swasta yang mengandungi data peribadi rakyat digodam serta dibocorkan sebelum data itu kemudiannya dijual kepada pihak ketiga.

Namun, Menteri Kanan (Kluster Keselamatan), Datuk Seri Ismail Sabri Yaakob menegaskan, tiada insiden penggodaman mana-mana laman web kerajaan setakat ini dan beliau berharap kementerian akan terus selamat daripada digodam.


COVID-19: Varian Omicron masih aktif

BANGI, 3 Syawal 1444H, Isnin – Lebih 70 peratus daripada jumlah kumulatif kes wabak COVID-19 yang direkodkan dalam negara adalah varian Omicron beserta subvariannya.

Menteri Kesihatan, Dr Zaliha Mustafa berkata, varian Omicron kekal sebagai satu-satunya varian yang sedang menular ketika ini.

Katanya, 70.97 peratus daripada jumlah kumulatif kes yang dijangkiti virus SARS-Cov-2 adalah dikategorikan sebagai Variant of Concern (VOC) dan Variant of Interest (VOI).

“Sejenis subvarian di bawah famili varian Omicron adalah XBB. 1. 16 atau Acturus.

“Pertubuhan Kesihatan SeduniaE (WHO) telah mengelaskan subvarian ini sebagai Variant of Interest sejak 17 April 2023.

“Ini bermakna hasil penilaian Risiko Kumpulan Pakar Teknikal Evolusi Virus SARS- Cov-2 WHO telah menilai Subvarian Arcturus sebagai suatu subvarian yang memerlukan perhatian, tetapi tidak diletakkan dalam kelas Varian di bawah Pemantauan (Variant Under Monitoring),” katanya.

Tambah beliau, sebanyak 12 kes varian Arcturus telah dilaporkan namun kesemuanya hanya bergejala ringan dan stabil.

“Walaupun Malaysia telah mengenal pasti varian XBB. 1. 16 sejak bulan Mac 2023, keadaan jangkitan COVID-19 masih lagi terkawal dan tidak membebankan kapasiti perkhidmatan kesihatan di klinik dan hospital,” katanya.


Bomba optimum persediaan hadapi risiko kemalangan, kebakaran

KUALA LUMPUR, 29 Ramadan 1443H, Ahad – Jabatan Bomba dan Penyelamat Malaysia (JBPM) mengoptimumkan langkah kesiapsiagaan mendepani sebarang risiko kemalangan atau kebakaran susulan kemasukan negara ke Fasa Peralihan ke Endemik bermula 1 April dan sambutan perayaan Aidilfitri.

Ketua Pengarah JBPM, Datuk Seri Mohammad Hamdan Wahid berkata, kerajaan mahu jabatan itu membuat persediaan dengan melihat kepada aspek penilaian risiko menerusi Langkah Kesiapsiagaan Endemik Jabatan Bomba dan Penyelamat.

Beliau berkata, penilaian jabatan itu merangkumi risiko kebakaran hutan dan krisis air berikutan musim kering dihadapi negara ketika ini, perubahan cuaca mendadak yang berpotensi menyebabkan banjir kilat serta pergerakan individu ketika penularan COVID-19 masih berlaku dalam komuniti.

“Apabila sempadan dibuka, aktiviti komersial dan industri kembali rancak, begitu juga dengan kemasukan pelancong.

“Operasi bazar Ramadan sempena bulan puasa ini juga lebih sesak dan dibimbangi meningkatkan penularan jangkitan COVID-19,” katanya.

Mohammad Hamdan berkata, bomba juga akan mengoptimumkan persediaan berdepan risiko kemalangan berikutan pertambahan pergerakan manusia terutama pada musim perayaan Aidilfitri yang menyebabkan lebihan kenderaan di jalan raya.

Beliau berkata, anggota-anggota jabatan itu akan membuat rondaan dan siap sedia di kawasan rehat dan rawat lebuh raya yang menjadi titik panas kemalangan terutama pada musim perayaan ini.

Selain itu, JBPM akan turut meningkatkan pemantauan di bangunan-bangunan pengurusan komersial seperti pusat beli-belah, restoran dan hotel serta kawasan rekreasi terutama air terjun.

Sehubungan itu, Mohammad Hamdan berkata, jabatan menyediakan aset-aset yang akan digerakkan untuk pelaksanaan langkah itu menerusi 12,500 petugas di seluruh negara.

“Aset-aset darat, marin dan sembilan helikopter jabatan juga diletakkan dalam mod siap siaga melibatkan kesemua 325 balai di seluruh negara,” katanya.  – Bernama


Bergembira dengan kedatangan Ramadan

1. APABILA tibanya Ramadan, Rasulullah ﷺ menyampaikan berita gembira ini kepada para sahabat. Baginda menjelaskan kepada mereka tentang kelebihan-kelebihan yang ada di bulan tersebut sebagai satu motivasi buat kita semua untuk fokus dan melakukan ibadah dalam bulan yang mula ini.

2. Sabda Rasulullah:

أَتَاكُمْ رَمَضَانُ شَهْرٌ مُبَارَكٌ فَرَضَ اللَّهُ عَزَّ وَجَلَّ عَلَيْكُمْ صِيَامَهُ، تُفْتَحُ فِيهِ أَبْوَابُ السَّمَاءِ، وَتُغْلَقُ فِيهِ أَبْوَابُ الْجَحِيمِ، وَتُغَلُّ فِيهِ مَرَدَةُ الشَّيَاطِينِ.

Telah datang kepada kamu bulan Ramadan yang merupakan bulan yang diberkati. Allah telah memfardukan ke atas kamu untuk berpuasa di dalamnya. Pada bulan ini dibuka pintu-pintu langit dan ditutup pintu-pintu neraka, serta dirantai syaitan-syaitan yang jahat.” (Sunan al-Nasa’i, no: 2427 – hadis sahih)

3. Ketika menghuraikan hadis ini, al-Imam Ibn Rajab menjelaskan bahawa tidak menjadi kesalahan buat seorang muslim itu untuk bergembira dan menzahirkan kegembiraan mereka melalui ucapan-ucapan meraikan kedatangan Ramadan. Kata Ibn Rajab:

وكان النبي صلى الله عليه وسلم يبشر أصحابه بقدوم رمضان

‘’Sesungguhnya Nabi ﷺ menyampaikan berita gembira kepada para sahabatnya dengan ketibaan bulan Ramadhan’’. (Laṭāif al-Maʿārif, 1/147).

4. Pandangan yang sama dinyatakan oleh Mulla Ali al-Qari yang menjelaskan mengenai keharusan mengucapkan tahniah atau ucapan kegembiraan (selamat datang Ramadan) atas kehadiran bulan yang dimulakan ini. Kata Mulla ‘Ali al-Qari:

وَهُوَ أَصْلٌ فِي التَّهْنِئَةِ الْمُتَعَارَفَةِ فِي أَوَّلِ الشُّهُورِ بِالْمُبَارَكَةِ
‘’Hadis ini merupakan asas (dalil atau dasar) bagi ucapan tahniah yang menjadi budaya pada awal bulan-bulan yang diberkati’’. (Mirqāt al-Mafātiḥ, 4/1365).

5. Perbincangan mengenai keharusan melafazkan ucapan-ucapan kegembiraan (seperti salam Ramadan atau selamat datang Ramadan) pernah menjadi perselisihan para ulama. Al-Imam Ibn Hajar al-Haitami cenderung untuk menyatakan bahawa ianya adalah satu ucapan yang diharuskan. Kata beliau:

أَنَّ النَّاسَ لَمْ يَزَالُوا مُخْتَلِفِينَ فِيهِ ، وَاَلَّذِي أَرَاهُ : مُبَاحٌ ، لَا سُنَّةَ فِيهِ وَلَا بِدْعَةَ
“Sesungguhnya manusia masih berselisih tentang (hukum mengucapkan tahniah apabila datangnya bulan Ramadan ini), dan apa yang aku perhatikan ialah ia satu perbuatan yang harus. Tidak dikategorikan sebagai sunnah dan tidak juga bida’ah.” (Tuḥfah al-Muḥtāj, 3/56)

6. Sebahagian sarjana muslim menyatakan bahawa harus bagi kita untuk mengucapkan tahniah atas kedatangan nikmat baharu yang dikurniakan oleh Allah kepada kita. Rezeki bertemu dengan Ramadan adalah anugerah yang tidak ternilai.

7. Artikel ini merupakan petikan dari buki 40 Hadis Puasa dan Ramadan. Dapatkannya di link di bawah ini:
https://taybah.my/…/edisi-kemaskini-40-hadis-tentang…

Dr Ahmad Sanusi Azmi


Israel halang ulama masuk Masjid al-Aqsa 6 bulan

BAITULMAQDIS, 19 Rabiulawal 1442H, Khamis – Rejim pengganas Israel melarang Timbalan Pengarah Jabatan Wakaf Baitulmaqdis, Sheikh Najeh Bakirat memasuki perkarangan Masjid al-Aqsa selama tempoh enam bulan.

“Saya menerima perintah, Israel tidak membenarkan saya memasuki Masjid al-Aqsa,” katanya kepada Agensi Anadolu.

Sheikh Najeh berkata, pihak berkuasa Israel tidak menyatakan alasan terhadap tindakan demikian.

Beliau berkata, polis dan perisikan Israel telah menyerbu pejabatnya minggu lalu, kononnya atas alasan ancaman keselamatan terhadap rejim itu.

Larangan itu bukanlah kali pertama bagi Sheikh Najet kerana Israel pernah bertindak sama sebanyak 23 kali sejak 2001, selain 13 kali pernah ditangkap rejim berkenaan.

“Saya menolak perintah larangan ini, kerana ia adalah usaha (Israel) untuk mengosongkan Masjid Al-Aqsa dan menganggu tugas Jabatan Wakaf di Baitulmaqdis,” kata Sheikh Najet.

Israel mula menjajah Baitulmaqdis Timur ketika perang Arab-Israel pada tahun 1967.

Rejim itu menakluk seluruh wilayah pada tahun 1980 – di mana tindakannya tidak diiktiraf masyarakat antarabangsa. – Agensi


Keluar parti: PKR tuntut RM10 juta daripada Xavier

KUANTAN, 22 Syaaban 1442H, Ahad – Parti Keadilan Rakyat (PKR) akan mengemukakan surat tuntutan bagi menuntut Ahli Parlimen Kuala Langat, Datuk Dr Xavier Jayakumar membayar RM10 juta setelah bertindak keluar daripada parti itu bulan lepas.

Bendahari Agung PKR, Lee Chean Chung berkata, surat berkenaan akan diserahkan oleh peguam parti itu kepada Xavier esok dan bekas Naib Presiden PKR tersebut diberi masa sehingga tujuh hari untuk menyelesaikannya.

“Sesiapa yang membuat keputusan untuk meninggalkan parti mereka perlu menerima akibat, mereka seharusnya membayar RM10 juta seperti dipersetujui,” katanya.

Lee yang juga Ahli Dewan Undangan Negeri (ADUN) Semambu berkata demikian kepada pemberita ketika ditemui pada Mesyuarat Agung Tahunan Cabang Indera Mahkota 2020 di sini hari ini.

Pada 13 Mac lepas, Xavier mengumumkan peletakan jawatan serta-merta sebagai Naib Presiden dan ahli PKR selain menyokong blok kerajaan Perikatan Nasional di bawah pimpinan Perdana Menteri Tan Sri Muhyiddin Yassin.

Sementara itu, Lee yang juga Ketua Cabang Indera Mahkota berkata mesyuarat hari ini akan mengemukakan dua usul iaitu menolak sebarang kerjasama dengan bekas Perdana Menteri Tun Dr Mahathir Mohamad selain calon Pilihan Raya Umum ke-15 cabang itu harus terdiri daripada penduduk tempatan.  – Bernama


Rakyat boleh pulang ke kampung beraya: PM

BERA, 14 Ramadan 1443H, Sabtu – Kerajaan masih berpegang dengan pendiriannya sebelum ini untuk membenarkan rakyat pulang ke kampung menyambut Hari Raya Aidilfitri, kata Perdana Menteri Datuk Seri Ismail Sabri Yaakob.

Malah kata Perdana Menteri, beliau sendiri telah berpesan kepada mereka yang ditemuinya untuk meraikan hari raya dengan baik bersama keluarga masing-masing selepas dua tahun tidak merayakan perayaan itu di kampung susulan pelaksanaan Perintah Kawalan Pergerakan bagi membendung penularan COVID-19.

Ismail Sabri berkata, beliau sendiri sebagai Perdana Menteri ‘lari daripada kebiasaan’ dengan tidak mengadakan rumah terbuka di Seri Perdana pada hari raya pertama, yang merupakan kelaziman setiap kali Aidilfitri, bagi memberi peluang kepada rakyat menyambut hari raya bersama keluarga terlebih dahulu.

“Saya sebut pada mereka (yang saya temui) bahawa anak-anak boleh balik beraya tahun ini. Saya percaya ramai yang sudah pulang ke kampung dari hari puasa pertama kerana jalan raya sesak teruk disebabkan ramai yang pulang untuk berbuka di kampung.

“Kali ini, untuk beri peluang orang balik beraya, kita mengadakan Rumah Terbuka Perdana Menteri pada 8 Mei… balik kampung dahulu beraya dengan keluarga kerana sambutan malam sebelum raya memang ditunggu-tunggu untuk bersama-sama membuat persediaan,” katanya.

Ismail Sabri yang juga Ahli Parlimen Bera berkata demikian semasa ditemui selepas menyampaikan sumbangan daripada Yayasan Petronas kepada golongan memerlukan termasuk golongan miskin, Orang Kurang Upaya (OKU), anak yatim dan ibu tunggal di Masjid Al-Muttaqin, Kampung Mengkarak di sini hari ini.

Bagaimanapun, dalam keseronokan pulang ke kampung, Perdana Menteri meminta orang ramai untuk terus melakukan kawalan kendiri walaupun banyak kelonggaran telah diberikan selepas negara memasuki Fasa Peralihan ke Endemik bermula 1 April lepas.

“Walaupun kawalan kendiri tidak diwajibkan, namun pemakaian pelitup muka masih diwajibkan. Saya berharap masing-masing boleh melakukan kawalan kendiri untuk menjaga keselamatan diri, keluarga dan orang lain walaupun tiada lagi penjarakan fizikal,” katanya.

Mengulas mengenai sumbangan itu, Ismail Sabri berkata, sumbangan wang tunai yang diagihkan hari ini dan esok kepada 4,800 penerima dari sekitar Parlimen Bera adalah bagi membantu penerima membuat persiapan menyambut Aidilfitri.

Umat Islam di Malaysia dijangka menyambut Hari Raya pada 3 Mei ini dan Ismail Sabri berkata rumah terbuka di Bera akan diadakan pada 7 Mei di Dataran Kerayong di sini.-  Bernama


Isu perarakan Pemuda PAS sengaja diperbesar

BANGI, 1 Syaaban 1444H, Rabu – PAS menyifatkan isu perarakan pakaian dan replika warisan Islam sengaja diperbesar-besar pihak tertentu tanpa sebarang alasan kukuh.

Ketua Dewan Ulamak PAS Pusat, Datuk Ahmad Yahaya berkata, kenyataan yang dikeluarkan mampu menyemai benih Islamofobia selain memberikan implikasi negatif kepada Islam.

“Jika diteliti program tersebut secara menyeluruh, ia sekadar perarakan yang meletakkan tema pakaian dan replika warisan Islam.

“Perkara tersebut tidak sepatutnya berbangkit kerana soal pakaian dan replika pedang warisan Islam yang digunakan adalah mengikut tema perjuangan jihad Rasulullah ﷺ ,” katanya dalam hantaran di Facebook, hari ini.

Mengulas lanjut, Ahmad berkata, perarakan anjuran Dewan Pemuda PAS Terengganu itu tidak dapat dizahirkan niat dan tindak-tanduk yang boleh disabitkan dengan sebarang bentuk perlakuan jenayah atau menggugat ketenteraman awam.

“Perarakan yang dikaitkan dengan keganasan seolah-olah menjadi kesalahan untuk umat Islam menghayati sirah Islam serta ketamadunan silam.

“Adakah sebarang bentuk imej Islam akan turut dikaitkan dengan keganasan sebagaimana tuduhan Islamofobia yang berlaku di Bara,” katanya.

Pada masa sama, beliau menyatakan kesedihan apabila kepimpinan PH seolah-olah memberi gambaran agama Islam bersifat ekstrem dan bahaya.

“Malang sekali jika permusuhan politik yang tidak bersempadan sehingga akhirnya merosakkan wajah Islam khususnya di mata masyarakat bukan Islam,” katanya.

Baru-baru ini, tular di media sosial gambar beberapa orang lelaki membawa objek berbentuk senjata iaitu tombak dan perisai sambil berarak di di daerah Setiu.

Selain itu, sebilah pedang besar turut berada di atas sebuah kenderaan pacuan empat roda dipercayai bagi acara konvoi perarakan yang sama pada program tersebut.


PM negara haram Israel ke UAE, bincang langkah eratkan hubungan

TEL AVIV, 7 Jamadilawal 1443H, Ahad – Perdana Menteri Israel, Naftali Bennett mengadakan lawatan ke Emiriah Arab Bersatu (UAE) hari ini dan bertemu pemerintah de facto negara Teluk itu dalam lawatan peringkat tertinggi sejak kedua-dua negara menormalisasikan hubungan tahun lalu.

Lawatan itu dibuat di tengah-tengah ketegangan serantau yang semakin memuncak – tatkala kuasa dunia cuba memperbaharui perjanjian nuklear dengan Iran.

Negara haram Israel telah membincangkan penubuhan pertahanan bersama negara-negara Teluk Arab yang berkongsi kebimbangannya terhadap aktiviti Iran.

Namun, UAE baru-baru ini telah meluaskan jangkauan ke negara jiran Iran dengan menghantar pegawai tertinggi ke sana Isnin lepas.

“Saya ke Emiriah Arab Bersatu, dalam lawatan pertama oleh seorang Perdana Menteri Israel,” kata Bennett kepada Kabinet.

Beliau akan bertemu Putera Mahkota Abu Dhabi Sheikh Mohammed bin Zayed al-Nahyan esok, kata Pejabat Perdana Menteri.

“Pemimpin itu akan membincangkan mengenai langkah mengeratkan hubungan antara Israel dan UAE, terutamanya isu ekonomi dan serantau,” katanya dalam satu kenyataan.

Tiada pengesahan segera daripada Abu Dhabi berhubung perkara itu.

Kedua-dua negara itu menormalisasikan hubungan tahun lalu sebagai sebahagian daripada perjanjian yang diusahakan Amerika Syarikat – dikenali sebagai Perjanjian Abraham.

Perjanjian itu telah membawa kepada pelbagai tawaran dari pelancongan dan perniagaan kepada teknologi canggih. – Agensi


6 pejabat Imigresen bakal beroperasi sehingga 10 malam

PUTRAJAYA, 8 Syawal 1443H, Isnin – Waktu operasi di enam pejabat Imigresen akan dilanjutkan hingga 10 malam mulai Rabu (11 Mei) bagi menampung peningkatan mendadak dalam permintaan perkhidmatan pasport.

Pejabat yang terlibat adalah di Putrajaya, Kuala Lumpur Selangor, Johor, Negeri Sembilan dan Melaka.

Sementara pejabat imigresen di Pulau Pinang, Kedah, Perak, Kelantan, Terengganu dan Perlis akan dibuka sehingga 6 petang.

Ketua Pengarah Imigresen, Datuk Seri Khairul Dzaimee Daud berkata, jumlah permohonan untuk memperbaharui atau mendapatkan pasport meningkat sebanyak 40 peratus sejak kerajaan mengumumkan pembukaan semula sempadan bermula 1 April.

Antara 1 April dan 6 Mei, sejumlah 165,449 pasport telah dikeluarkan.

“Kami sedar isu yang dibangkitkan orang ramai mengenai perkara ini dan kami telah mengambil langkah segera bagi memastikan perkhidmatan berjalan lancar,” katanya seperti dilapor akhbar tempatan.

Khairul Dzaimee berkata, sehingga 14 April, semua pejabat pengeluaran pasport di Semenanjung Malaysia akan beroperasi dari 8 pagi hingga 12.30 tengah hari pada hari Sabtu juga.

Pejabat imigresen di bangunan UTC di semenanjung juga akan dibuka sehingga jam 10 malam setiap hari setelah mendapat kelulusan daripada Kementerian Kewangan.

“Kami juga telah membuka kaunter khas untuk membantu mereka yang ditawarkan menunaikan haji menyelesaikan urusan pasport mereka,” kata Khairul Dzaimee.

Beliau juga berkata, sistem temu janji dalam talian imigresen akan dibatalkan mulai Rabu.

“Semua urusan pembaharuan pasport hendaklah dibuat secara dalam talian, kecuali permohonan baharu, warga emas, orang kelainan upaya, kanak-kanak bawah 13 tahun, pelajar dan jemaah haji,” katanya.


Ambil iktibar pengalaman bencana banjir baiki kekurangan: Agong

BANGI, 24 Jamadilawal 1443H, Rabu – Yang di-Pertuan Agung, Al-Sultan Abdullah Ri’ayatuddin Al-Mustafa Billah Shah meminta semua pihak mengambil iktibar daripada pengalaman bencana banjir sebelum ini untuk membaiki kelemahan dalam menghadapi sebarang kemungkinan khususnya urusan pasca banjir.

Sehubungan itu, Seri Paduka Baginda menasihati agensi-agensi kerajaan yang berkaitan dan pihak berkuasa tempatan supaya tidak leka dan proaktif dalam memastikan kesiapsiagaan, koordinasi serta penyelarasan pengurusan bagi menghadapi gelombang kedua banjir di tahap terbaik.

Menerusi kenyataan Istana Negara hari ini, Al-Sultan Abdullah menzahirkan harapan dan keyakinan persediaan awal dengan disusuli tindakan yang terancang, operasi menyelamat dan menyampaikan bantuan kepada mangsa banjir yang terperangkap, khususnya mereka yang berada di kawasan kepadatan tinggi dan pedalaman, dapat dilaksanakan dengan pantas serta berkesan.

Baginda turut menasihati rakyat, khususnya di negeri-negeri Pantai Timur, Johor dan Sabah bersiap sedia menghadapi sebarang kemungkinan sekiranya berlaku episod banjir besar akibat hujan lebat yang berterusan.

Titah nasihat Seri Paduka Baginda itu susulan amaran Tahap Waspada (Kuning) iaitu hujan berterusan yang akan dialami beberapa daerah di Kelantan, Terengganu, Pahang, Johor dan Sabah sepanjang minggu ini hingga 2 Januari 2022, seperti dikeluarkan oleh Jabatan Meteorologi Malaysia kelmarin.

“Seri Paduka Baginda turut menasihati rakyat khususnya di kawasan berisiko dilanda banjir untuk peka terhadap ramalan dan amaran yang telah dikeluarkan serta sentiasa berwaspada sekiranya paras air naik secara mendadak akibat hujan lebat yang berterusan.

“Ini termasuklah mematuhi semua arahan dan panduan yang dikeluarkan pihak berkuasa tempatan sekiranya dikehendaki berpindah dari kediaman masing-masing demi keselamatan diri dan ahli keluarga tersayang,” titah baginda dalam kenyataan dikeluarkan Datuk Pengelola Bijaya Diraja, Datuk Indera Ahmad Fadil Shamsuddin, hari ini.

Pada masa sama, Al-Sultan Abdullah turut mengajak semua rakyat untuk bersama-sama mendoakan agar gelombang kedua banjir tidak berpanjangan dan negara serta rakyat dilindungi daripada sebarang bentuk musibah dan bencana.


Peneroka haram Israel serbu Masjid Al-Aqsa sempena cuti Sukkot

BAITULMAQDIS, 20 Rabiulawal 1445H, Jumaat – Ratusan peneroka haram Israel menyerbu masuk ke kompleks Masjid Al-Aqsa di Timur Baitulmaqdis pada hari kelima cuti Yahudi, Sukkot.

Sukkot ialah cuti selama seminggu bermula pada 29 September hingga 6 Oktober, mengakhiri musim cuti Yahudi yang bermula dengan sambutan Rosh Hashanah (Tahun Baru) iaitu pada 15 September.

Menurut Jabatan Wakaf Islam dalam satu kenyataan, sekurang-kurangnya 240 peneroka haram memasuki tapak itu di bawah perlindungan polis Israel.

Mereka menyerbu kompleks itu secara berkumpulan melalui Pintu Al-Mughrabi di bahagian barat Masjid Al-Aqsa, kata saksi.

Sebelum ini, Pihak Berkuasa Palestin (PA) menerusi Kementerian Hal Ehwal Baitulmaqdis menggesa campur tangan antarabangsa untuk menghentikan serangan peneroka haram ke atas Masjid Al-Aqsa.

“Kami memperbaharui gesaan untuk antarabangsa segera campur tangan untuk menghentikan pelanggaran peneroka, provokasi dan serangan ke atas Masjid Al-Aqsa,” katanya.

Pada masa sama, kementerian itu turut menyeru semua pihak menghormati status quo sejarah dan undang-undang masjid itu, dan tidak membiarkan kerajaan ekstrem kanan Israel melaksanakan rancangan judaisasinya.

Sekurang-kurangnya 4,551 peneroka telah menyerbu kompleks itu sejak Ahad, menurut data Jabatan Wakaf Islam.

Polis Israel mula membenarkan pencerobohan peneroka ke dalam kompleks Masjid Al-Aqsa pada 2003, walaupun dikecam berulang kali oleh rakyat Palestin. – Agensi


Lelaki didakwa bakar kitab di masjid

MELAKA, 28 Zulhijjah 1441H, Selasa – Seorang lelaki mengaku tidak bersalah di Mahkamah Sesyen di sini, hari ini, atas pertuduhan melakukan khianat dengan membakar senaskhah kitab di Masjid Tengkera, minggu lepas.

Tertuduh, Mohamad Azahar Ramlan Ragawan, 35, yang bekerja sendiri, didakwa melakukan perbuatan itu dengan niat mengakibatkan kebinasaan dan kerosakan pada kitab dan permaidani masjid itu di Jalan Tengkera di sini, pada 4.08 petang, 11 Ogos lepas.

Dia dituduh mengikut Seksyen 435/511 Kanun Keseksaan, yang membawa hukuman penjara maksimum 14 tahun dan denda, jika sabit kesalahan.

Hakim Norma Ismail membenarkan lelaki itu diikat jamin RM15,000 dengan seorang penjamin dan menetapkan 18 September depan untuk sebutan semula kes.

Pendakwaan dikendalikan Timbalan Pendakwa Raya Intan Lyiana Zainal Abidin, manakala tertuduh tidak diwakili peguam. -Bernama


Zaman Dewan Negara pasif sudah berlalu, masa untuk diaktifkan

KUALA LUMPUR, 21 Muharram 1443H, Isnin – Zaman Dewan Negara bersifat pasif sudah berlalu dan kini tiba masanya untuk diaktifkan, dijelma dan dilaksanakan sebagai dewan tertinggi tanah air kata Yang Dipertua Dewan Negara Tan Sri Dr Rais Yatim.

Beliau berkata, transformasi parlimen adalah menerusi lunas-lunas tertentu dan bukannya diputuskan oleh seseorang atau sesuatu institusi.

“Harap hormat Parlimen ini dan kita akan gunakan kuasa kolektif kita bagi memperbaiki keadaan menerusi undang-undang dan Peraturan Mesyuarat.

“Ingin saya cadangkan zaman Dewan Negara untuk menjadi pasif sudah berlalu, zaman untuk kita aktivasikan Dewan Negara sebagai dewan tertinggi tanah air, haruslah menjelma dan dilaksanakan,” katanya semasa majlis mengangkat sumpah jawatan tiga Ahli Dewan Negara di Dewan Negara di sini hari ini.

Beliau berkata Jawatankuasa Pilihan Khas Kesejahteraan Rakyat Dewan Negara dan Jawatankuasa Pilihan Khas Sosiobudaya, Komunikasi dan Pendidikan, memiliki kuasa undang-undang agar sesuatu isu yang membelenggu rakyat dapat diselesaikan dengan tuntas oleh kerajaan yang baharu dibentuk Kabinetnya.

Katanya, menurut Peraturan Mesyuarat 18 dan Aturan 13(1)(f), rakyat boleh terus mempestiyen Dewan Negara melalui Ahli Dewan Negara yang dilantik.

Terdahulu tiga lantikan senator berkenaan yang mengangkat sumpah hari ini ialah Datuk Seri Ti Lian Ker, Datuk Razali Idris dan Md Nasir Hashim, iaitu lantikan semula penggal kedua oleh Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

Lantikan Ti berkuat kuasa mulai 10 Ogos lepas hingga 9 Ogos 2024, manakala Razali dan Md Nasir mulai 27 Ogos lepas hingga 26 Ogos 2024.

Kesemua mereka mengangkat sumpah sebagai senator pada majlis yang berlangsung dalam keadaan mematuhi prosedur operasi standard (SOP).

Rais pada masa sama mengingatkan mereka supaya melaksanakan segala amanah yang diberikan dengan penuh bertanggungjawab.

Beliau turut menasihati agar senator menilai prestasi penggal pertama dan mempertingkatkan dalam penggal kedua, selain bekerja keras menunaikan tanggungjawab kepada institusi legislatif dan rakyat yang terhimpit dengan pandemik COVID-19. – Bernama


Bermotif politik? SOP Tahun Baharu Cina tak adil?

BANGI, 26 Jamadilakhir 1442H, Isnin – Seperti dijangka, kerajaan menarik balik prosedur operasi standard (SOP) sambutan Tahun Baharu Cina sedia ada dan digantikan dengan penambaikan baharu setelah mendapat protes agresif daripada ultra kiasu.

Walhal umum mengetahui semua SOP bagi perayaan bukan Islam sepanjang Perintah Kawalan Pergerakan (PKP) sebelum ini dibuat hasil perbincangan dengan pelbagai pihak.

Bahkan, Menteri Kanan Keselamatan, Datuk Seri Ismail Sabri Yaakob memaklumkan, dalam isu ini Kementerian Perpaduan Negara mengadakan dua kali sesi libat urus dengan 21 badan agama, kebudayaan dan perniagaan Cina.

Antaranya ialah Malaysian Buddhist Association, Persekutuan Persatuan Taoist Malaysia, Lutheran Church of Malaysia, Malaysian Chinese Muslim Association dan Fo Guang Shan.

Susulan bantahan disuarakan pihak itu, pemerhati politik, Prof Dr Mohd Ridhuan Tee Abdullah melontarkan persoalan mengapa wakil-wakil persatuan Cina yang dilantik tidak memberikan nasihat betul berasaskan budaya bangsa?

Menerusi kenyataan di Facebook, beliau turut menyoal sama ada nasihat mereka tidak berasaskan kepada budaya bangsa sehingga ultra kiasu bagai cacing kepanasan.

“Saya bukan siapa-siapa pun untuk memberikan pandangan. Apapun, setelah diasak dan didesak kiri kanan oleh ultra kiasu, kerajaan terpaksa tunduk, walaupun dikatakan, sudah banyak pandangan pakar diambil kira.

“Bandingkan, ketika merangka SOP bulan puasa, hari raya puasa, hari raya kurban tahun lepas, pernah kerajaan seteliti ini? Memanggil pakar dan wakil untuk membincangkan SOP ini, dalam menjaga sensitiviti budaya penganut majoriti Islam?,” soalnya.

Mengimbas kembali, Prof Mohd Ridhuan Tee berkata, apabila SOP dikeluarkan – ‘tanpa sensitiviti budaya Melayu Islam’ dalam berhari raya – umat Islam mematuhinya tanpa banyak bicara.

“Sekali bertentangan dengan ‘budaya hari raya’ ultra kiasu kononnya, habis menggelabah kita semua. Macam nak kiamat. Goncang habis. Macamlah mereka ini mengundi Perikatan Nasional (PN).

“Dalam memahami keutamaan, apabila kepentingan nyawa bertembung dengan kepentingan budaya, maka kepentingan nyawa perlu diutamakan. Bukan budaya tidak penting, tetapi nyawa lebih penting.

“Kenapa kena pada kita, kita menjadi tidak sensitif. Tetapi kena pada orang lain, kita teramat sensitif. Habis dasar berubah, keputusan ditarik secara tiba-tiba,” katanya.

Beliau tidak menafikan bahawa semua sensitiviti kaum dalam negara berbilang bangsa perlu dijaga, namun dalam tindakan ia perlu dilakukan secara adil.

“Buat pertimbangan atas neraca keadilan, bukan politik. Jangan kerana, pertimbangan yang adil telah dibuat, tetapi disebabkan desakan dan ugutan kita tunduk. Kononnya, takut undi lari.

“Seyogia saya nak ingatkan, bagilah apa pun kepada ultra kiasu ini, jangan harap undi akan berbalik kepada PN dalam PRU15 akan datang. Ultra kiasu tetap ultra kiasu,” dakwanya.


Seorang penumpang positif COVID-19 sebelum naik pesawat ke Langkawi

BANGI, 9 Safar 1443H, Khamis – Seorang penumpang tidak dibenarkan berlepas dari Lapangan Terbang Antarabangsa Kuala Lumpur (KLIA) ke Langkawi hari ini selepas disahkan positif COVID-19.

Menteri Pengangkutan, Datuk Seri Wee Ka Siong berkata, penumpang berkenaan telah menjalani proses susulan dan akur tidak dibenarkan menaiki penerbangan ke pulau berkenaan.

“Ahli-ahli keluarga penumpang yang disahkan positif melalui ujian Rapid Test Kit Antigen (RTK-Antigen) itu juga tidak menaiki pesawat kerana mempunyai kontak rapat.

“Ujian pengesanan COVID-19 ini dilaksanakan adalah semata-mata mahu menjamin keselamatan semua pihak dan dalam masa sama memastikan Projek Rintis Gelembung Pelancongan Domestik Langkawi berjalan baik,” katanya dalam satu kenyataan di Facebook hari ini.

Terdahulu beliau membuat tinjauan keadaan di KLIA dan KLIA2 hari ini bagi melihat proses ujian RTK-Antigen diadakan terhadap penumpang sebelum mereka dibenarkan memulakan perjalanan udara ke Langkawi.

Pada masa sama, Ka Siong berkata, beliau mendapati ada penumpang telah membawa kit ujian kendiri untuk air liur selain membelinya dari kaunter jualan di KLIA dan KLIA2.

“Hari ini, terdapat lapan penerbangan (empat Malaysia Airlines, satu Malindo Airways dan tiga AirAsia) ke Langkawi dengan jumlah penumpang 1,520 orang sempena bermulanya Projek Rintis Gelembung Pelancongan Domestik Langkawi,” katanya.


‘Bebalisme’ dalam kalangan pemimpin Malaysia perlu dihapuskan

BANGI, 16 Syawal 1442H, Jumaat – Pemerhati politik, Prof Dr Mohd Ridhuan Tee Abdullah berkata, saban hari, negara semakin menampakkan pemimpin politik yang bersifat bebal dan ‘pandir’, terutama selepas berlakunya insiden perlanggaran tren transit aliran ringan (LRT), baru-baru ini.

Beliau berkata, tanda-tanda masalah ini dapat dilihat melalui ketidakmampuan menganalisa masalah dalam menyelesaikan sesuatu perkara, selain gagal mempelajari apa yang difikirkan perlu.

“Bebal dan pandir bukan hanya dalam kalangan orang biasa, tetapi tersembunyi dalam kalangan Ahli Parlimen, pemimpin politik, ahli akademik dan pelbagai peringkat masyarakat.

“Dalam kalangan pemimpin, ia bermula dengan ahli politik, diangkat menjadi Ahli Parlimen, kemudian diangkat menjadi ahli Kabinet.

“Bebal dan kepandiran ini sukar diukur melalui statistik, tetapi kenyataan mereka, seperti ucapan-ucapan di Parlimen dan sebagainya,” katanya sinis dalam tulisan di laman Facebook.

Menurutnya, ‘bebalisme’ ini merupakan parasit dalam fikiran secara tidak sedar.

Tegas beliau, ia mesti dihapuskan dalam kalangan pemimpin daripada puncak birokrasi jika sesebuah masyarakat ingin maju.

“Dalam kata lain, kegagalan masyarakat membangun untuk maju adalah disebabkan oleh adanya orang bebal dan pandir.

“Budaya berfikir mesti digerakkan. Jika tidak, rakyat akan terikut-ikut bebal dan pandir sehingga rosak,” kata Prof Ridhuan Tee.

Beliau berkata, jika dibiarkan senario ini, maka dengan ‘orang bebal’ ini yang akan membawa budaya nepotisme, pandangan kolot dan politik parti kedaerahan yang menentukan pemilihan serta kenaikan dalam tatatingkat kekuasaan pentadbiran.

“Orang-orang bebal tidak dapat menguasai keadaan. Rasuah menjadi ciri-ciri naiknya kekuasaan orang-orang bebal.

“Di mana orang-orang bebal berkuasa, maka nilai-nilai merekalah yang menjadi nilai-nilai masyarakat, kesedaran mereka menjadi kesedaran masyarakat. Dengan demikian runtuhlah akhlak masyarakat kita,” dakwanya.


Palestin desak Israel hentikan polisi kejam terhadap tahanan

GAZA, 25 Zulhijjah 1443H, Isnin – Penduduk Palestin di Semenanjung Gaza mengambil bahagian dalam tunjuk perasaan membantah dasar penahanan pentadbiran terhadap tahanan di penjara haram Israel.

Protes itu dianjurkan Barisan Popular bagi Pembebasan Palestin (PFLP) di hadapan ibu pejabat Jawatankuasa Palang Merah Antarabangsa di Bandar Gaza, menggesa agar polisi penahanan pentadbiran dihentikan.

Ahli Jawatankuasa Pusat Barisan, Awad Sultan memberitahu, 45 tahanan Barisan membantah dasar penahanan pentadbiran melalui mogok lapar yang juga merupakan langkah bagi menyokong Raed Rayan dan Khalil Awawda yang telah melakukan mogok lapar selama lebih daripada 100 hari.

“Kehidupan kedua-dua tahanan itu berada dalam bahaya dan tindakan segera mesti diambil,” katanya.

Beliau juga menuntut tindak balas nasional terhadap dasar penindasan dan penderaan ini dengan menunjukkan bahawa lebih ramai tahanan akan menyertai mogok dalam tempoh yang akan datang.

Menurut pertubuhan hak asasi manusia Palestin, Israel menahan kira-kira 4,700 tahanan Palestin di dalam penjaranya, termasuk 700 tahanan pentadbiran. – Agensi


PKPD: Lapangan Terbang Sultan Abdul Halim beroperasi seperti biasa

ALOR SETAR, 23 Muharram 1442H, Jumaat – Lapangan Terbang Sultan Abdul Halim (LTSAH) akan beroperasi seperti biasa dalam tempoh Perintah Kawalan Pergerakan Diperketatkan (PKPD) secara pentadbiran di daerah Kota Setar.

Menurut Malaysia Airport dalam kenyataan, sepanjang tempoh PKPD, sebarang pergerakan penumpang keluar dan masuk melalui perjalanan udara menerusi lapangan terbang itu perlu mendapat kebenaran daripada Polis Diraja Malaysia (PDRM).

“Semua penumpang diingatkan untuk mematuhi prosedur operasi standard (SOP) semasa berada di lapangan terbang seperti menggunakan pengimbasan kod QR ‘MySejahtera’, memakai pelitup muka dan menjaga jarak fizikal,” menurut kenyataan itu.

Kenyataan itu menyebut, penumpang boleh menghubungi syarikat penerbangan masing-masing sekiranya mempunyai sebarang pertanyaan.

Dalam pada itu, Pengurus LTSAH Lokman Ahmad ketika dihubungi Bernama menjelaskan penumpang yang tinggal di dalam kawasan PKPD tidak dibenarkan untuk keluar atau masuk ke daerah Kota Setar melalui lapangan terbang berkenaan.

“Penumpang yang alamat tinggalnya di Kota Setar, mereka tidak dibenarkan untuk keluar atau masuk kecuali mempunyai surat kebenaran daripada pihak polis. Tetapi kalau penumpang itu dari negeri atau daerah lain, mereka boleh meneruskan perjalanan penerbangan ke destinasi masing-masing,” katanya. – Bernama


Korban nahas feri di Bali meningkat kepada 10

JAKARTA, 28 Zulkaedah 1442H, Jumaat – Satu lagi mayat mangsa tragedi feri karam ditemui di Selat Bali pada Jumaat, menjadikan jumlah korban terkini mencecah 10 orang, lapor Agensi Berita Anadolu (AA) memetik Badan Nasional Pencarian dan Pertolongan Indonesia (Basarnas)

“Nelayan tempatan menjumpai mayat itu tersangkut dalam sangkar ikan, kira-kira 500 meter (1.640 kaki) dari pantai,” kata ketua agensi itu Gede Darmada dalam satu kenyataan.

Identiti mangsa telah dikenal pasti, tambahnya.

Beliau berkata seramai 51 berjaya diselamatkan dalam kejadian feri KMP Yunice yang karam akhir bulan lalu manakala 16 lagi masih hilang.

Pada 29 Jun, kapal KMP Yunice tenggelam di perairan Selat Bali ketika dalam perjalanan menuju Pelabuhan Gilimanuk di Bali.

Kapal dari Pelabuhan Ketapang, di Jawa Timur itu dilapor hanyut sebelum karam. – Bernama


Polis Iran didakwa pukul, tembak penunjuk perasaan tanpa belas kasihan

TEHRAN, 8 Rabiulakhir 1444H, Khamis – Pasukan polis sedang menyiasat sebuah video yang tular di media sosial menunjukkan beberapa anggota polis memukul dan menembak mati penunjuk perasaan di ibu negara Iran, Tehran.

Menerusi klip video yang tular, beberapa anggota polis dilihat menendang dan memukul menggunakan belantan penunjuk perasaan yang berada di jalanan.

Lebih dahsyat, terdapat seorang lelaki turut dilanggar oleh anggota polis yang menunggang motosikal sebelum melepaskan tembakan dari jarak dekat.

Situasi berkenaan mendapat kecaman daripada kumpulan hak asasi manusia, Amnesty International yang terkejut dengan perbuatan pasukan keselamatan negara.

Malah, ia menggesa Majlis Hak Asasi Manusia Pertubuhan Bangsa-Bangsa Bersatu (PBB) menyiasat segera jenayah itu.

Sementara itu, polis Iran dalam kenyataan memaklumkan perintah untuk menyiasat kejadian tersebut telah dikeluarkan bagi menyiasat masa dan lokasi kejadian yang berlaku selain mengenal pasti anggota polis yang terlibat.

“Pihak kami tidak akan menerima perbuatan kasar tersebut dan anggota yang bertanggungjawab tidak akan terlepas dengan tindakan undang-undang,” katanya.

Protes anti-kerajaan tercetus sejak enam minggu lalu sebagai tindak balas terhadap kematian remaja wanita, Mahsa Amini yang meninggal dunia dalam tahanan polis dan didakwa menjadi mangsa penganiayaan anggota sepanjang dalam tahanan.

Sejak itu protes antikerajaan merebak ke seluruh negara dan sehingga kini 277 penunjuk perasaan termasuk 40 kanak-kanak terkorban akibat ditembak pasukan keselamatan.

Bagaimanapun, pihak polis menafikan pihaknya terlibat dalam tembakan penunjuk perasaan sebaliknya menyalahkan perisik dan pengganas.

Sehingga kini lebih 14,000 penunjuk perasaan ditahan. – Agensi

pautan youtube;


Zahid cabar Kit Siang bangkit kes anak sendiri jika jujur lawan rasuah

BANGI, 29 Rabiulawal 1444H, Rabu – Presiden UMNO, Datuk Seri Ahmad Zahid Hamidi mencabar Lim Kit Siang mempersoalkan kes rasuah tanah dan banglo membabitkan anaknya, Lim Guan Eng jika benar veteran DAP itu jujur melawan rasuah.

Perkara itu dibangkitkan selepas Kit Siang meminta Majlis Presiden Pakatan Harapan (PH) memberi respons yang berpatutan dan positif kepada permohonan Mohamed Tawfik Tun Dr Ismail untuk bertanding di bawah tiket PH di kerusi Parlimen Bagan Datuk.

Menurut Ahli Parlimen Iskandar Puteri itu, langkah berkenaan membuka peluang bagi PH menekankan perjuangannya menentang rasuah dan memastikan mereka yang dituduh di mahkamah akan terus berdepan keadilan.

Alasan Kit Siang itu bagaimanapun dibidas Ahmad Zahid yang menganggapnya sebagai sangat tidak jujur.

“Lim Kit Siang jika jujur melawan rasuah sepatutnya mempersoalkan tentang kes rasuah tanah dan banglo.

“Kes rasuah bekas Setiausaha Agung DAP itu yang tiba-tiba digugurkan selepas beberapa bulan PH menang PRU14.

“Kes digugurkan di tengah-tengah perbicaraan setelah mahkamah memutuskan prima facie dan ramai saksi telahpun dipanggil,” katanya menerusi hantaran di Facebook beliau, hari ini.

Terdahulu, Mohamed Tawfik yang juga pengasas Gerak Independent mengesahkan beliau akan bertanding menentang Ahmad Zahid di Bagan Datuk dalam Pilihan Raya Umum Ke-15 (PRU15) ini.

Anak bekas Timbalan Perdana Menteri pada era Tun Abdul Razak itu pernah menjadi Ahli Parlimen Sungai Benut, Johor di bawah Barisan Nasional (BN) pada tahun 80-an.

Dalam pada itu, Ahmad Zahid menyifatkan, tindakan lawan Barisan Nasional (BN) memperkuatkan ‘serangan’ ke atas beliau menjelang PRU15 bukan sesuatu yang luar biasa.

Baginya, ia terjadi luar biasa jika mereka tidak lagi ‘menyerang’ Pengerusi BN dengan pelbagai dakyah daripada sebelum menjelang PRU15 lagi.

“Sebab itu tokoh DAP, Lim Kit Siang pun amat mengambil berat tentang kerusi Parlimen Bagan Datuk disandang Presiden UMNO.

“Sehinggakan soal calon Pakatan Harapan (PH) di kerusi Parlimen Bagan Datuk pun beliau dalam kerisauan.

“Minta PH restui individu pernah menyarankan Jabatan Kemajuan Islam Malaysia (Jakim) dimansuhkan jadi calon PH,” katanya.


Kelantan peruntuk RM30,000 bagi sektor pendidikan setiap DUN

KOTA BHARU, 8 Zulkaedah 1444H, Ahad – Kerajaan Kelantan memperuntukkan RM30,000 secara tahunan untuk setiap kawasan Dewan Undangan Negeri (DUN) bagi sektor pendidikan.

Pengerusi Jawatankuasa Kebajikan, Pembangunan Keluarga dan Wanita negeri Datuk Mumtaz Md Nawi berkata peruntukan itu bagi memperkasakan sektor pendidikan selain membantu meringankan beban golongan yang memerlukan.

“Peruntukan ini juga meliputi mereka yang melanjutkan pengajian ke institut pengajian tinggi (IPT) selain sumbangan anugerah kecemerlangan dengan setiap penerima akan menerima secara one-off berjumlah RM100 hingga RM150 seorang.

“Selain wang one-off berkenaan, rakyat Kelantan juga boleh memohon pinjaman melanjutkan pengajian dengan agensi di bawah kerajaan negeri iaitu Majlis Agama Islam dan Adat Istiadat Melayu Kelantan (MAIK) dan Yayasan Kelantan Darulnaim (YAKIN),” katanya.

Beliau berkata demikian kepada pemberita selepas merasmikan Ekspo Selangkah ke Universiti Teknologi Mara (UiTM) 2023 UiTM Cawangan Kelantan di Bazar Tok Guru di sini hari ini, yang turut dihadiri Rektor UiTM Cawangan Kelantan Prof Dr Abdol Samad Nawi.

Sementara itu, mengenai tular seorang pemuda yang kekurangan dana untuk melanjutkan pengajian ke Universiti Al-Azhar di Mesir, Mumtaz berkata kerajaan negeri sudah menyalurkan sumbangan wang tunai kepada pelajar berkenaan.

“Kerajaan Kelantan telah menyalurkan sumbangan wang tunai kepada pelajar berkenaan cuma beliau mahu mencukupkan perbelanjaan yang diperlukan dengan bantuan tambahan daripada masyarakat,” katanya.

Sebelum ini, tular di aplikasi WhatsApp mengenai seorang pemuda Ahmad Arif Aziz yang merupakan pelajar miskin selain bapanya orang kurang upaya (OKU) cacat penglihatan, kekurangan dana sebanyak RM7,000 untuk melanjutkan pengajian di Universiti Al-Azhar. -Bernama


Kanak-kanak empat tahun didera ibu angkat ditempatkan di pusat jagaan JKM

ALOR SETAR, 23 Zulhijjah 1443H, Sabtu – Kementerian Pembangunan Wanita, Keluarga dan Masyarakat (KPWKM) akan menempatkan kanak-kanak perempuan berusia empat tahun yang disyaki didera ibu angkatnya, di pusat jagaan Jabatan Kebajikan Masyarakat (JKM).

Menterinya Datuk Seri Rina Mohd Harun berkata, kanak-kanak itu yang kini sedang menerima rawatan lanjut di hospital akan ditempatkan di pusat jagaan itu sehingga perbicaraan kes berkenaan selesai.

“Pihak JKM telah hadir ke hospital bersama pelindung kanak-kanak untuk meneruskan siasatan selain memastikan dia dijaga dengan lebih baik.

“Apa yang penting sekarang ialah kita mahu pastikan kanak-kanak itu terus berada dalam keadaan yang sihat apabila dibenarkan keluar dari hospital nanti,” katanya ketika diminta mengulas mengenai kes penderaan membabitkan kanak-kanak itu, hari ini.

Baru-baru ini, tular video berdurasi 27 saat memaparkan seorang wanita yang dipercayai ibu angkat kepada kanak-kanak berusia empat tahun tersebut telah memukul anak angkatnya itu menggunakan kayu penyapu hanya kerana mangsa enggan makan nasi.

Sementara itu, Rina berkata, pihaknya turut berterima kasih kepada individu yang melaporkan kejadian berkenaan dan berharap masyarakat umum sentiasa prihatin serta cakna dengan kes penderaan yang mungkin berlaku di sekeliling mereka.

“Sekiranya ada yang mengetahui kes penderaan, perkara pertama yang mereka boleh lakukan ialah buat laporan polis atau menghubungi Talian Kasih menerusi talian bebas tol 15999.

Mereka juga boleh terus pergi ke mana-mana Pejabat JKM yang terdekat untuk melaporkan kejadian itu,” katanya.

Terdahulu, Rina merasmikan Program Jerayawara dan Karnival Bangkit Wanita KPWKM Zon Utara di pusat beli-belah Aman Central yang berlangsung tiga hari bermula semalam, bertujuan memberi peluang pekerjaan dan penjanaan pendapatan menerusi keusahawanan kepada golongan wanita. — Bernama

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


UMANY mesti diharamkan

Oleh Ainul Illia Meor Suzurudin

BANGI, 16 Rabiulawal 1442H, Isnin – Tindakan Kelab Mahasiswa BERJASA (WIBAWA) membuat laporan polis terhadap Persatuan Pemuda Baharu Universiti Malaya (UMANY) tepat – demi menghormati dan mempertahankan institusi beraja.

Terdahulu, UMANY menerusi hantaran Facebook didakwa mempertikai kuasa Seri Paduka Yang di-Pertuan Agong (YDPA) dalam urusan politik negara.

Serentak itu, beberapa laporan polis telah dibuat oleh WIBAWA – termasuk menggesa supaya persatuan itu dibubar serta diharamkan.

Menyokong usaha tegas WIBAWA, Naib Pengerusi PEMBELA, Mohd Nor Izzat Mohd Johari berkata, pihaknya bersetuju UMANY diharamkan terus daripada bertapak di dalam institusi pendidikan.

Beliau berharap Pengurusan Tertinggi Universiti Malaya (UM) akan membuat keputusan tegas dalam kes ini.

“Sudah terang lagi bersuluh UMANY bersikap biadap kepada Institusi Raja-Raja Melayu.

“Saya nak tunggu, berapa lama tempoh yang perlu diambil oleh UM untuk siasat kenyataan UMANY.

“Jika tidak, saya akan turun ke UM untuk minta penjelasan dengan pihak UM,” katanya ketika dihubungi Ismaweb.net.

Semalam, Presiden WIBAWA, Azrul Azham mengesahkan pihaknya akan menghantar surat rasmi kepada Naib Canselor Universiti Malaya (UM), Prof Datuk Dr Mohd Hamdi Abd Shukor – untuk memohon supaya membubar dan mengharamkan UMANY.

Katanya, kenyataan UMANY terdapat unsur menghasut, memfitnah dan memberi fakta yang salah kepada masyarakat bagi menentang kedudukan Seri Paduka atas kuasa baginda bagi menentukan kestabilan politik dan ketenteraman negara.

“Jangan ada kompromi dalam hal ini demi menjaga nama ulung Universiti Malaya,” katanya.


Naik taraf jalan luar bandar mampu tingkat sosio ekonomi penduduk

KUALA LUMPUR, 29 Rabiulawal 1445H, Ahad – Peruntukan RM1.63 bilion dalam Belanjawan 2024 bagi membina dan menaik taraf jalan kampung dan desa dilihat mampu meningkatkan taraf sosioekonomi penduduk luar bandar serta mengurangkan jurang kemiskinan secara progresif.

Pensyarah kanan Kolej Pengajian Alam Bina Universiti Teknologi Mara (UiTM) Shah Alam, Dr Muhammad Azwan Sulaiman ketika dihubungi berkata sistem pengangkutan yang baik biasanya dapat meningkatkan kesalinghubungan antara penduduk luar bandar dan desa dengan bandar terdekat, yang akhirnya turut meningkatkan perkembangan mikro ekonomi penduduk setempat.

“Belanjawan kali ini jelas menampakkan betapa kerajaan cukup fokus bagi menaik taraf kehidupan penduduk luar bandar. Bukan sahaja terdapat peruntukan naik taraf dan bina jalan, namun terdapat juga banyak peruntukan lain.

“Ini termasuklah beberapa peruntukan bagi membaik pulih kemudahan asas yang lain seperti jambatan uzur, sistem bekalan air bersih dan sebagainya. Apabila semua ini dapat dilaksanakan, ia mampu memberi kesan positif terhadap tahap kualiti kehidupan penduduk desa secara menyeluruh,” jelasnya.

Belanjawan 2024 yang dibentangkan Perdana Menteri merangkap Menteri Kewangan, Datuk Seri Anwar Ibrahim di Dewan Rakyat Jumaat lepas antara lain turut menyaksikan peruntukan RM134 juta bagi memasang 60,000 unit lampu jalan kampung.

Namun begitu, Muhammad Azwan turut mencadangkan supaya kerajaan memberi fokus yang seimbang terhadap pembangunan dan penambahbaikan sistem perparitan di kawasan luar bandar.

Ini kerana jelasnya, penaiktarafan sistem perparitan ke tahap yang lebih sistematik dan berpusat amatlah diperlukan masyarakat luar bandar, memandangkan keadaan perubahan cuaca ekstrem membuatkan perparitan sedia ada tidak mampu menanggung kesan kerosakan akibat banjir ataupun hakisan tanah.

“Kita perlu faham sistem perparitan di luar bandar tidak begitu efektif bagi menangani kesan perubahan cuaca. Biasanya jalan di kampung atau desa dibina bersebelahan parit, sekiranya parit tidak mampu alirkan air hujan ke sungai terdekat dengan baik, banjir kilat mudah berlaku sehingga merosakkan jalan raya ini,” katanya lagi.

Sementara itu, penyediaan RM2.6 bilion dalam bentuk subsidi dan insentif kepada pesawah dan nelayan menerusi Belanjawan 2024 disifatkan datang tepat pada masanya.

Profesor Fakulti Pertanian Universiti Putra Malaysia (UPM), Prof Dr Norsida Man berkata, peruntukan itu perlu dimanfaatkan sebaiknya demi membantu golongan berkenaan menangani cabaran semasa perubahan iklim yang tidak menentu selain isu peningkatan kos sara hidup.

Norsida turut mengambil contoh keputusan kerajaan yang bersetuju menaikkan kadar Skim Subsidi Harga Padi daripada RM360 kepada RM500 per tan metrik, dan beliau melihat perkara itu mampu meringankan beban petani khususnya membabitkan pembelian input seperti benih, baja dan racun.

“Menerusi peruntukan subsidi dan insentif ini juga, kerajaan boleh memberi fokus untuk mengaplikasi teknologi dalam pertanian selain memberi kontrak tanah kepada petani untuk menggalakkan mereka mengusaha tanaman secara pintar. Secara tidak langsung ia akan meningkatkan kecekapan petani serta membantu mereka mendepani cabaran perubahan iklim termasuklah hujan lebat, banjir dan fenomena El-Nino,” katanya.

Menerusi belanjawan itu, sejumlah RM50 juta turut disediakan di bawah Tabung Bencana Pertanian bagi memberi pampasan sehingga 50 peratus daripada nilai kerugian akibat bencana alam.

Beliau turut mencadangkan supaya kerajaan dapat menitikberatkan kompetensi pegawai pengembangan pertanian menerusi kursus dan pembinaan kapasiti demi meningkatkan kemahiran mereka bagi memahami masalah petani seterusnya mampu menyelesaikan isu yang dihadapi pemain industri pertanian.- Bernama


9 hospital Thailand tawar rawatan Long COVID-19

BANGKOK, 5 Syawal 1443H, Jumaat – Pentadbiran Metropolitan Bangkok (BMA) akan membuka klinik di sembilan hospital utama untuk rawatan lanjutan – khusus kepada pesakit yang mengalami kesan jangka masa panjang COVID-19.

Klinik berkenaan akan mula beroperasi Isnin depan, kata Setiausaha Tetap BMA, Khacit Chatchavanish.

Katanya, pesakit yang pulih sepenuhnya daripada jangkitan COVID-19 lebih daripada sebulan dan mengalami kesan jangka masa panjang serta gejala berlarutan akan dirujuk ke klinik berkenaan.

Kesemua pesakit akan diberikan tumpuan kepada rawatan lanjut selain pemantauan terhadap gejala yang dialami.

Klinik berkenaan akan dikendalikan sepenuhnya oleh pengamal perubatan am, jururawat dan pakar.

Bagaimanapun sekiranya keadaan memerlukan, pakar psikiatri dan doktor pakar dalam sistem pernafasan akan ditempatkan di klinik-klinik berkenaan.

Namun kesemua sembilan klinik berkenaan tidak dibuka sepanjang hari sebaliknya hanya seminggu sekali di setiap hospital pada hari dan tempoh masa tertentu. – Agensi


Dasar 1 peratus peluang kerja OKU jadi KPI semua kementerian

KUALA LUMPUR, 29 Rabiulakhir 1443H, Sabtu – Kerajaan menetapkan dasar satu peratus peluang pekerjaan dalam perkhidmatan awam kepada Orang Kurang Upaya (OKU) dijadikan petunjuk prestasi utama (KPI) bagi semua kementerian dan perlu dicapai pada penghujung tahun 2022, kata Datuk Seri Ismail Sabri Yaakob.

Perdana Menteri berkata penetapan ini adalah berikutan dasar berkenaan belum lagi mencapai sasaran setakat ini.

“Di dalam Bajet 2022 menyediakan peluang untuk anak muda OKU dilantik menerusi skim MySTEP (Program Pekerjaan Jangka Pendek Malaysia) dengan menawarkan 80,000 peluang pekerjaan secara kontrak merangkumi 50,000 pekerjaan dalam sektor awam dan 30,000 dalam syarikat berkaitan kerajaan mulai Jan 2022.

“Azam dan usaha ini sekali gus membantu mempercepatkan Dasar 1 Peratus OKU dalam sektor awam tercapai,” katanya semasa berucap merasmikan Majlis Malam Kasih OKU Keluarga Malaysia sempena Hari OKU Sedunia Peringkat Kebangsaan di sini.

Turut hadir Menteri Pembangunan Wanita, Keluarga dan Masyarakat Datuk Seri Rina Mohd Harun.

Sementara itu, Ismail Sabri berkata kerajaan tidak pernah sesekali meminggirkan golongan OKU, malah sentiasa mengiktiraf peranan dan kepentingan mereka terutamanya dalam agenda Keluarga Malaysia.

Kerajaan, katanya, menyedari dalam tempoh hampir dua tahun ini seluruh rakyat terbeban dengan ancaman pandemik COVID-19 dan golongan OKU merupakan antara kelompok yang sangat terkesan akibat wabak itu.

Justeru, selain menyeru OKU bersiap siaga untuk menyesuaikan diri dengan perubahan-perubahan ke arah fasa endemik, kerajaan katanya akan sentiasa membantu dan menyokong agar golongan ini terus kental, berdaya tahan dan bersifat anjal bagi menyesuaikan diri dengan cara hidup norma baharu.

“Dalam Rancangan Malaysia Ke-12 lebih banyak peluang ekonomi disediakan kepada OKU melalui pelbagai platform termasuk ekonomi perkongsian dan ekonomi digital,” katanya.

Beliau berkata KPWKM serta agensi terlibat perlu memastikan setiap ringgit yang diperuntukkan dalam Bajet 2022 untuk keperluan OKU dibelanjakan dengan optimum. – Bernama


Colombia cadang PBB iktiraf Palestin negara merdeka

BOGOTA, 30 Rabiulakhir 1445H, Selasa – Colombia akan mengemukakan cadangan kepada Pertubuhan Bangsa-Bangsa Bersatu (PBB) supaya mengiktiraf Palestin sebagai sebuah negara merdeka sepenuhnya.

Perkara itu diumumkan Presiden Colombia, Gustavo Petro dalam catatan dimuat naik di platform media sosial, X berserta video memaparkan keadaan di Hospital Al-Shifa di Gaza.

“Pembunuhan beramai-ramai yang dilancarkan oleh Netanyahu (Perdana Menteri negara haram Israel) di Hospital Al-Shifa di Gaza.

“Colombia akan mengemukakan cadangan kepada PBB supaya Palestin diterima sebagai sebuah negara penuh,” kata Petro.

Pemimpin yang berpendirian teguh itu juga mengisytiharkan keputusan kerajaannya untuk menghentikan pembelian senjata daripada negara yang mengundi menentang atau mengelak daripada resolusi menggesa gencatan senjata di Gaza.

Ini bermakna, Colombia tidak akan membeli senjata daripada negara seperti Amerika Syarikat (AS), Perancis dan Britain – tiga ahli tetap yang menentang – serta Jepun.

Ini termasuk Albania, Brazil, Ecuador, Ghana, Malta dan Switzerland yang bertindak sebagai negara-negara berkecuali.

“Negara demokratik dan progresif mesti berjuang untuk memelihara undang-undang kemanusiaan antarabangsa bagi mengelakkan kebiadaban daripada menular di dunia,” katanya.

Petro turut memuat naik keputusan undian negara-negara di PBB untuk mengisytiharkan penempatan haram Israel di wilayah Palestin yang dijajah.

“Lihat di sebelah mana Colombia berada, lihat jika majoriti dunia tidak mencari keadilan, lihat jika Colombia tidak mengiringi perjuangan itu,” katanya.

Jumaat lalu, Petro mengumumkan Colombia akan secara aktif menyertai aduan yang difailkan terhadap Netanyahu di Mahkamah Jenayah Antarabangsa (ICC), atas dakwaan jenayah perang yang dikemukakan Algeria.

Katanya, Menteri Luar, Alvaro Leyva akan bertemu dengan pendakwa raya mahkamah, Karim Khan untuk menekankan isu itu.

Sekurang-kurangnya 11,240 rakyat Palestin telah terkorban, termasuk lebih 7,760 kanak-kanak dan wanita, dan lebih 28,200 yang lain telah cedera setakat hari ke-38 pencerobohan rejim Israel ke atas Semenanjung Gaza.

Bahkan, ribuan bangunan termasuk hospital, masjid dan gereja rosak serta musnah dalam serangan tanpa henti Israel di wilayah terkepung itu. – Agensi


10 ADUN angkat sumpah EXCO Kedah

ALOR SETAR, 4 Safar 1445H, Isnin – Sepuluh Ahli Dewan Undangan Negeri (ADUN) Kedah mengangkat sumpah sebagai Ahli Majlis Mesyuarat Kerajaan Negeri (EXCO) termasuk tujuh muka baharu hari ini.

Kesemua mereka mengangkat sumpah di hadapan Sultan Kedah Al-Aminul Karim Sultan Sallehuddin Sultan Badlishah di Balai Mengadap Besar, Istana Anak Bukit, di sini bermula jam 10 pagi.

Majlis bermula dengan acara mengangkat sumpah dan menandatangani surat sumpah oleh kesemua EXCO diikuti pengurniaan tauliah pelantikan oleh Sultan Sallehuddin.

ADUN Merbau Pulas, Datuk Siti Ashah Ghazali mendahului senarai 10 ADUN mengangkat sumpah yang memegang jawatan Pengerusi Jawatankuasa Luar Bandar, Kemiskinan dan Pembangunan Insan, diikuti ADUN Sungai Limau, Mohd Azam Abd Samat (Pengerusi Jawatankuasa Pendidikan, Agama dan Komunikasi dan Penerangan).

Majlis mengangkat sumpah diteruskan oleh ADUN Jitra, Dr Haim Hilman Abdullah (Pengerusi Jawatankuasa Industri dan Pelaburan, Pengajian Tinggi dan Sains, Teknologi dan Inovasi), ADUN Bukit Kayu Hitam, Datuk Halimaton Shaadiah Saad (Pengerusi Jawatankuasa Kebajikan, Wanita, Keluarga dan Masyarakat dan Perpaduan) dan ADUN Kuala Nerang, Mohamad Yusoff Zakaria (Pengerusi Jawatankuasa Kerja Raya, Sumber Asli, Bekalan Air dan Sumber Air dan Alam Sekitar).

Turut mengangkat sumpah ialah ADUN Kuala Ketil, Mansor Zakaria (Pengerusi Jawatankuasa Perumahan, Kerajaan Tempatan dan Kesihatan), ADUN Suka Menanti, Dzowahir Ab Ghani (Pengerusi Jawatankuasa Pertanian, Perladangan dan Pengangkutan) dan ADUN Kubang Rotan, Datuk Mohd Salleh Saidin (Pengerusi Jawatankuasa Pelancongan, Kebudayaan dan Keusahawanan).

Seterusnya, turut mengangkat sumpah ialah ADUN Alor Mengkudu, Muhammad Radhi Mat Din (Pengerusi Jawatankuasa Kepenggunaan dan Kos Sara Hidup, Belia dan Sukan dan ADUN Kulim, Wong Chia Zhen (Pengerusi Jawatankuasa Sumber Manusia, Masyarakat Cina, India dan Siam dan Badan Bukan Kerajaan).

Sementara itu, ADUN Jeneri, Datuk Seri Muhammad Sanusi Md Nor yang telah mengangkat sumpah sebagai Menteri Besar Kedah pada 14 Ogos lalu memegang portfolio Perancang Negeri, Hal Ehwal Tanah, Hasil Bumi, Kewangan, Syarikat Berkaitan Kerajaan Negeri, Majlis Tindakan Ekonomi Negeri, Pelan Pembangunan Kedah 2035 dan Kerjasama Luar.

Pada Pilihan Raya Negeri (PRN), 12 Ogos lalu Perikatan Nasional (PN) berjaya membentuk Kerajaan Negeri Kedah selepas memenangi 33 daripada 36 kerusi Dewan Undangan Negeri, sementara tiga lagi kerusi dimenangi Pakatan Harapan (PH) iaitu Kota Darul Aman, Sidam dan Bakar Arang.

Turut hadir pada majlis angkat sumpah itu Setiausaha Kerajaan Negeri Kedah, Datuk Seri Norizan Khazali. – Bernama


Kartel daging: 4 penguat kuasa MAQIS, pemilik syarikat didakwa

JOHOR BAHRU, 11 Syawal 1442H, Ahad  –  Empat penolong pegawai penguat kuasa Jabatan Perkhidmatan Kuarantin dan Pemeriksaan Malaysia (MAQIS) dan seorang pemilik syarikat logistik dihadapkan ke Mahkamah Sesyen, di sini, hari ini atas tuduhan rasuah dan mengemukakan butiran palsu berhubung kes kartel daging.

Petugas MAQIS Mohd Hafizan Khalid, 44 dan Nor Azlan Mat Suki, 40, serta pemilik syarikat Abdul Latif A Rahman, 55, mengaku tidak bersalah selepas pertuduhan dibacakan secara berasingan di hadapan Hakim Datuk Ahmad Kamal Arifin Ismail.

Dua lagi kakitangan MAQIS – Mohammad Sofyan Mohd Zin, 27, dan Khairul Izat Sulaiman mengaku bersalah, masing-masing atas satu pertuduhan.

Mohd Hafizan didakwa menerima suapan wang tunai RM2,500 daripada seorang individu sebagai upah untuk  melepaskan kontena yang membawa daging sejuk beku milik Syarikat ZS Armin Sdn Bhd dari negara yang tidak diiktiraf Jabatan Veterinar, di sebuah restoran di sini  pada Disember 2016.

Nor Azlan  menghadapi lima pertuduhan menerima suapan bernilai RM37,000 berhubung perkara sama juga di sebuah restoran di sini, antara Februari hingga April 2017.

Kedua-dua mereka didakwa  melakukan  kesalahan di bawah Seksyen 16(a)(B) Akta Suruhanjaya Pencegahan Rasuah Malaysia 2009 (SPRM) yang boleh dihukum di bawah Seksyen 24 (1) akta sama, yang mana jika sabit kesalahan, boleh dihukum penjara tidak melebihi 20 tahun dan denda tidak kurang daripada lima kali ganda nilai suapan atau RM10,000, mengikut mana yang lebih tinggi.

Abdul Latif pula didakwa atas dua pertuduhan mengemukakan dokumen yang mempunyai butiran palsu pada 5 Oktober 2020 dan 9 November 2020 bertujuan mengelirukan pihak berkuasa.

Pertuduhan di bawah Seksyen 18 Akta SPRM dan boleh dihukum di bawah Seksyen 24(2), yang jika sabit kesalahan boleh dipenjarakan tidak melebihi 20 tahun dan didenda tidak kurang daripada lima kali ganda jumlah atau nilai butir matan yang palsu atau silap atau RM10,000, mengikut mana lebih tinggi.

Abdul Latif juga menghadapi dua pertuduhan pilihan iaitu mengemukakan dokumen palsu pada 5 Oktober 2020 dan 9 November 2020 mengikut  Seksyen 471 Kanun Keseksaan dan boleh dihukum di bawah Seksyen 465 Kanun sama yang membawa hukuman penjara hingga dua tahun, atau denda atau kedua-duanya, jika sabit kesalahan.

Bagi Mohammad Sofyan dan Khairul Izat, mereka masing-masing dituduh menerima wang suapan sebanyak RM30 dan RM100 pada 5 Oktober 2020 dan 10 November 2020 bagi mempercepatkan proses pemeriksaan dokumen dan fizikal konsainan, yang mana mereka gagal melaporkan pemberian penyogokan kepada SPRM.

Pertuduhan di bawah Seksyen 25(1) Akta SPRM dan boleh dihukum di bawah Seksyen 25(2) akta sama yang jika sabit kesalahan boleh didenda tidak melebihi RM100,000 atau dipenjara tidak melebihi 10 tahun atau kedua-duanya.

Mohd Hafizan yang diwakili peguam Mohd Razak Sharif manakala Nor Azlan yang diwakili peguam Peter Tan, masing-masing dibenarkan diikat jamin sebanyak RM7,000 seorang dengan seorang penjamin.

Abdul Latif yang diwakili  peguam S.Vijaya dibenarkan ikat jamin RM8,000 dengan seorang penjamin serta pasport antarabangsa diserahkan kepada mahkamah.

Sementara itu, mahkamah mengarahkan Mohammad Sofyan melantik peguam serta membenarkannya diikat jamin  RM5,000 dengan  seorang penjamin.

Kes Mohd Hafizan, Nor Azlan, Abdul Latif dan Mohammad Sofyan akan disebut semula pada 29 Jun depan manakala untuk kes Khairul Izat yang diwakili peguam, mahkamah akan menjatuhkan hukuman pada petang ini.

Pendakwaan dikendalikan  Timbalan Pendakwa Raya SPRM Wan Shaharuddin Wan Ladin dan Suhaili Sapun. -Bernama


Tak perlu mendabik dada, DAP menang Sungai Pelek bukan sebab Melayu sokong

BANGI, 2 Safar 1445H, Sabtu – Setiausaha Agung DAP, Anthony Loke Siew Fook tidak perlu mendabik dada kononnya mendapat sokongan pengundi Melayu, hanya kerana parti itu mendapat satu kerusi majoriti Melayu di Selangor pada Pilihan Raya Negeri (PRN), baru-baru ini.

Hakikatnya, majoriti tipis yang diperoleh calon DAP, Lwi Kian Keong ke atas Datuk Suhaimi Ghazali daripada Perikatan Nasional (PN) bukanlah petanda pengundi Melayu di Dewan Undangan Negeri (DUN) Sungai Pelek menyokong DAP.

Yang Dipertua BERJASA Sepang, Yudi Kurniawan Budi berkata, berdasarkan keputusan Pilihan Raya Umum Ke-14 (PRU14), DAP hanya mampu menambah 4,500 undi kepada 17,984 pada PRN kali ini.

“Untuk membetulkan dan menepis dakwaan Anthony Loke, semasa PRU14 DAP hanya mendapat 13,484 undi, namun dalam PRN ini mereka hanya mampu menambah 4,500 undi kepada 17,984 undi sahaja.

“Sedangkan PAS pada PRU14 mendapat 5,200 undi meningkat kepada 16,526 undi yang diperolehi Bersatu-PN, Datuk Suhaimi Mohd Ghazali dalam PRN kali ini. Itu adalah peningkatan 11,326 undi,” katanya dalam kenyataan.

Beliau berkata demikian sebagai membidas kenyataan Loke yang bangga selepas melihat pengundi menaruh kepercayaan kepada calon daripada DAP di kerusi DUN Sungai Pelek pada PRN lalu.

Loke dilaporkan mendakwa, Sungai Pelek adalah kawasan majoriti Melayu tetapi mereka mengundi calon Cina menunjukkan rakyat Malaysia lebih bersedia untuk memilih calon bukan Melayu atau bukan Islam walaupun pembangkang mendakwa sebaliknya.

“Kerusi yang paling kami banggakan ialah Sungai Pelek. Ia adalah kawasan majoriti Melayu, hampir 60 peratus Melayu, 20 peratus Cina manakala undi India hampir tidak mencapai 15 peratus.

“Komposisi di sana adalah 60-40 dengan 60 orang Melayu dan 40 bukan Melayu. Kita letak seorang Cina dari akar umbi dan kita kalahkan calon Perikatan Nasional, dari Bersatu. Jadi ini adalah kemenangan yang sangat ketara di mana seorang Cina DAP menewaskan seorang Melayu dari PN di kawasan Melayu,” kata Loke.

Membidas kenyataan Loke itu, Yudi mengingatkan pemimpin DAP berkenaan supaya tidak bermimpi di siang hari kerana dengan yakin menyebutkan DAP-PH menang disebabkan sokongan Melayu tanpa menyebut jentera UMNO Sungai Pelek yang sebenarnya turun padang dan bekerja keras di kawasan terbabit.

“Faktor lain yang memungkinkan pertambahan sedikit undi kepada DAP ialah calon muka baru DAP, Lwi Kian Keong menggantikan Ronnie Liew yang diselubungi banyak isu dan kontroversi selama ini.

“Ronnie Liew tidak disukai pengundi Melayu Sungai Pelek. Perlu diingat dan diambil kira ialah faktor pertambahan undi18 dan undi automatik,” katanya.


Ahmad Idham komited perjuang nasib anak-anak istimewa

BANGI, 11 Rabiulakhir 1444H, Ahad – Isteri kepada calon Pejuang Port Dickson, Dr. Ahmad Idham Ahmad Nadzri menyifatkan suaminya sebagai individu ikhlas berbakti serta akan memberi sokongan 200 peratus sepanjang kempen Pilihan Raya Umum ke-15 (PRU15).

Jameah Abdul Aziz, 46, berkata, sebagai isteri dia akan setia bersama dan membantu semua aktiviti kempen suaminya.

“Walaupun dikenali sebagai seorang selebriti, suaminya serius dan memberi komitmen terbaik untuk berkhidmat kepada masyarakat Port Dickson.

“Saya nampak kesungguhannya dalam memperjuangkan nasib rakyat terutama anak-anak istimewa,” katanya.

Beliau bagaimanapun menjelaskan walaupun ada komen negatif dan kritikan disebabkan pembabitan suaminya, namun tidak akan memberi bekas kepada dirinya.

Jelas beliau, sesiapa sahaja berhak untuk bersuara dan memberi pandangan namun ia tidak sesekali memberi tekanan dan melemahkan semangat pengarah berkenaan.

“Saya tidak nafikan orang masih melihat dia sebagai penggiat industri seni, tapi sebenarnya bukan 100 peratus penglibatannya dalam bidang itu semata-mata,” katanya.

Dalam pada itu, Ahmad Idham sendiri berkata, beliau bukan sekadar berjanji politik, tetapi sebagai orang yang terlibat dalam badan bukan kerajaan (NGO) masalah dari peringkat bawah atau akar umbi perlu diambil kira.

Beliau pada masa sama komited mewujudkan sistem sokongan komuniti dalam kalangan keluarga anak-anak istimewa.

Ini termasuk dalam lima agenda bagi meningkatkan tahap kehidupan penduduk di Port Dickson sekiranya diberikan mandat rakyat.